Ivana Predić | 14. maj 2021.\nNe postoji rok koliko dugo može ova odluka da se prolongira, a ne postoje ni sankcije za to što REM nije na vreme izvršio svoju zakonsku obavezu (Judita Popović, članica Saveta REM)\nPravilnik kao ukras\nKonkurs za nove članove upravnih odbora raspisan je još u septembru prošle godine, a lista kandidata utvrđena je 20. novembra. Savet REM-a je bio dužan da 15 dana posle objavljivanja liste kandidata zakaže sednicu i izabere nove članove upravnih odbora. Dakle, Savet REM-a je već 6. decembra trebalo da odlučuje o kandidatima.\nKako objašnjava Judita Popović, ne postoji rok koliko dugo može ova odluka da se prolongira, a ne postoje ni sankcije za to što REM nije na vreme izvršio svoju zakonsku obavezu. Pravilnik o postupku imenovanja članova UO javnih medijskih servisa REM-a previđa da se o kandidatima može glasati ukupno pet puta, primenjujući metod eliminacije. U drugom krugu glasa se samo o onim kandidatima koji u prvom krugu nisu dobili dovoljan broj glasova. Ovaj postupak se može ponoviti najviše tri puta, a ako se ni posle petog kruga glasanja ne izabere potreban broj kandidata, ponavlja se celokupna procedura, odnosno raspisuje se novi konkurs.\nKonkurs za nove članove upravnih odbora raspisan je još u septembru prošle godine, a lista kandidata utvrđena je 20. novembra\nČlanovi Saveta REM-a treba da među 62 kandidata izaberu 12, šest u UO RTS-a i isto toliko u UO RTV-a. U trci za nove članove organa upravljanja u vojvođanskom javnom servisu je 16 kandidata, dok se na konkurs za članove UO RTS-a prijavilo njih 48.\nBroj je smanjen za tri nakon što je Šćepan Praščević izabran za člana u decembru prošle godine na upražnjeno mesto u odboru, dr Maja Radonić je povukla kandidaturu odmah nakon objavljivanja liste kandidata, dok je bivši predsednik Upravnog odbora Vladimir Vuletić, kako je Cenzolovka izvestila, u finišu trke takođe odustao od kandidature.\nKolaps u radu Saveta REM-a\nPodsetimo, kada je Savet odlučio da je vreme da izabere nove članove upravnih odbora javnih servisa, u kratkom periodu – zbog ostavke i smrtnog slučaja – ostali su sa sedam umesto sa devet članova. U decembru prošle godine Slobodan Cvejić je podneo ostavku na to mesto, a u aprilu ove godine Zoran Simjanović je preminuo.\nKada na ovako nonšalantan način prolongirate ovakvu vrstu odluke, vi dovodite u pitanje zakonitost rada javnih servisa (Judita Popović)\nKrajem aprila Odbor za kulturu i informisanje Narodne skupštine utvrdio je listu kandidata i obavio razgovore sa njima, a novi član Saveta REM-a biraće se na sednici Narodne skupštine Srbije koja će biti održana u utorak, 18. maja. Kako je Cenzolovka pisala, kandidati za novog člana najvišeg organa Regulatora su novinari Milorad Vukašinović i Goran Eror.\nOdbor je već trebalo da raspiše i novi konkurs za člana Saveta REM-a, koji će zameniti Zorana Simjanovića. Poznati kompozitor preminuo je 11. aprila, a s obzirom na to da je prema Zakonu o elektronskim medijima rok za raspisivanje konkursa u slučaju smrti člana Saveta 15 dana od dana smrti, taj javni poziv trebalo je da usledi krajem aprila.\n← Nagrada za uništenje Radio-televizije Kragujevac\nSuđenje za ubistvo Ćuruvije zatvoreno za novinare zbog dokumenata sa oznakom tajnosti →


Club Hotel Martin 3* - Bansko zima 2021-22 - Agencija Travelland travelend travellend travel lend\nHotel se nalazi u neposrednoj blizini centra grada Bansko, u starom i mirnom delu grada.\nLokacija: Hotel se nalazi u neposrednoj blizini centra grada Bansko, u starom i mirnom delu grada.\nSadržaj hotela: recepcija, lobi bar sa kaminom, restoran, skijašnicu, besplatan parking, konferencijsku salu, uslugu room service-a, perionicu veša, saunu, fitnes centar, stoni tenis, untrašnji bazen sa mineralnom vodom, spoljašni bazen, teniski teren. Hotel takođe organizuje transfer do gondole, prema rasporedu hotela.\nSadržaj soba: Sve sobe su standardno opremljene sa odgovarajućim brojem ležajeva i sadrže kupatilo (T/WC), bežični internet, SAT TV, mini bar, telefon, balkon.\nCena uključuje: saunu, đakuzi, fitnes, bazen, skijašnicu, transfer do žičare Gondola, garaža


Delegacija vodeće kompanije iz auto-industrije u Srbiji: Novi Sad pobedio evropske gradove - Biznis Telegraf.rs\n16/09/20 | 17:04 ≫ 18:41\nJapanci posetili Novi Sad\nDelegacija japanske kompanije "Nidek" koju je predvodio direktor Jun Seki, obišla je danas prostor za svoju buduću investiciju.\nReč je o vodećoj kompaniji u oblasti automobilske industrije čiji dolazak je nedavno najavio predsednik Republike Srbije Aleksandar Vučić, a s njima se danas sastao i gradonačelnik Novog Sada Miloš Vučević u Gradskoj kući.\nVučević je ocenio da bi prisustvo takvog giganta u Novom Sadu umnogome doprinelo ekonomskom jačanju grada i značajnom povećanju zaposlenosti. Кako je rečeno na sastanku, Novi Sad je jedan od evropskih gradova koje je ''Nidek'' uzeo u razmatranje za realizaciju svoje investicije.\nPrvi čovek Novgo Sada je sa saradnicima predstavio potencijale grada i sve prednosti kada je reč o poslovnoj klimi. On je naglasio da je gradska administracija uveliko dokazala koliko je ozbiljan partner zainteresovanim investitorima, te da bi i u ovom slučaju pružila svu moguću logistiku za realizaciju velike investicije koja bi bila veoma značajna i za Novi Sad i za Srbiju.\n- Zajedno sa pokrajinskom i republičkom administracijom mi smo spremni da ispratimo takav privredni poduhvat, jer, osim neposredne finansijske koristi za državu i zapošljavanja, dolazak firme tog renomea je izuzetna reklama za našu zemlju. Današnja poseta nas ohrabruje, zahvalni smo Vladi na svoj pomoći, a nastavićemo predano da radimo na privlačenju investicija, jer nam je cilj da naši građani imaju gde da rade, da imaju bolji standard i da ostanu da žive sa svojim porodicama u Srbiji – rekao je Vučević.\nJel to opet neka firma za motanje kablova što su odbili česi slovaci i madjari...\nNije motanje kablova.U pitanju je ozbiljna firma koja se bavi proizvodnjom svih industrijskih elektro motora..Nidec je kupio firmu u kojij ja radim i mogu vam reci da se firma preporodila od tada\n16. septembar 2020 | 18:12\nEvo još dve hiljade Srbijanaca u Novom Sadu.


Ugovor Etihada i Darwina pod lupom švajcarskih vlasti - Aviokarta.net\nVesti » Ugovor Etihada i Darwina pod lupom švajcarskih vlasti\nUgovor Etihada i Darwina pod lupom švajcarskih vlasti\nŠvajcarska savezna uprava za civilno vazduhoplovstvo (FOCA) je tražila od Darwin Airlinea, koji posluje pod brendom Etihad Regional, da do 30. septembra dostavi detalje planiranog vlasničkog restruktuiranja nakon ulaska Etihad Airwaysa u njegovo vlasništvo.\nŠvajcarske vazduhopolvne vlasti su iskazale sumnju da Darwin Airlineom zapravo upravlja Etihad Airways koji je manjinski vlasnik (33,3%).\nPrema važećim pravilima kao strana i vanevropska kompanija Etihad ne bi smeo da ima efektivnu kontrolu nad nekom švajcarskom aviokompanijom.\nPrema pisanju švajcarskih poslovnih novina "Handelszeiting" FOCA smatra da Darwin Airline ne ispunjava potrebne uslove. Ovakav stav je zasnovan na ugovoru o saradnji između Etihad Airwaysa i Darwin Airline, čijim uvidom je utvrđeno da je Etihad Airwaysu omogućena kontrola Darwin Airlinea što bi moglo predstavljati kršenje švajcarskih zakona.\nŠvajcarska nije članica Evropske unije, ali je potpisnica Sporazuma o jedinstvenom vazduhoplovnom području (ECAA), poznatom kao Sporazum o otvorenom nebu. Prema ovom sporazumu, aviokompanijama unutar jedinstvenog područja se garantuje sloboda konkurencije, državama se zabranjuje pomaganje aviokompanija kojima bi se narušila konkurentnost, a ograničava se i mogućnost vlasništva stranim privrednim subjektima (van jedinstvenog područja) kao i njihova efektivna kontrola nad kompanijama.\nFOCA je tokom juna uputila predloge Darwinu kako da izmeni potpisani sporazum sa Etihadom i da se na taj način otklone sporne stavke, potvrdio je Etihad Airways u svom saopštenju.\nIz ove kompanije poručuju da ne postoji problem: "Od kada smo primili predloge FOCA radimo na ispravkama ugovora kako bi on ispunio neophodne uslove".\nPredsednik i izvršni direktor Etihad Airwaysa Džejms Hogan je tim povodom izjavio: "Opušteni smo u vezi sa ovim izveštajem FOCA. Razumemo i podržavamo zahtev da bude apsolutno jasno da Etihad Airways nije, ne može i neće kontrolisati Darwin Airline".\n"Dok su našem inicijalnom sporazumu potrebne promene, mi tragamo, kao i svaki manjinski vlasnik u svetu, za zaštitom naše investicije. To je zaštita, a ne kontrola", dodao je Hogan u zvaničnom saopštenju Etihad Airwaysa.


Ključni događaji u vezi sa kriminalom i korupcijom u 2018. - KRIK\nPrethodnu godinu obeležile su kriminalne likvidacije u kojima je stradalo dvostruko više ljudi nego 2017, napredovanja političara umešanih u sumnjive poslove, oslobađajuće presude, razotkrivanje veza između predstavnika vlasti i kriminalaca, ali i žestoki napadi na novinare, pa se od uvreda stiglo do podmetnutog požara u kući novinara koji je istraživao korupciju lokalnih funkcionera. Najtragičniji događaj bio je atentat na srpskog političara sa Kosova Olivera Ivanovića. KRIK vas vodi kroz ključne događaje u vezi s kriminalnom i korupcijom za prošlu godinu.\nGodina je počela ubistvom Davorina Baltića, jednog od glavnih ljudi kavačkog kriminalnog klana. Baltić je ubijen kada su dvojica napadača pucala na njegov automobil dok je ulazio u garažu zgrade na Vračaru u Beogradu. Direktor policije Vlаdimir Rebić izjavio je tada da je reč o obrаčunu kriminаlnih grupа. U trenutku ubistva sa Baltićem u kolima je bila policajka na dužnosti protiv koje je u maju podignuta optužnica zbog sumnje da je pištolj iznela iz garaže i bacila. Policija je u junu saopštila da je rasvetlila ubistvo, međutim, do danas nije podignuta optužnica protiv osumnjičenih.\nJanuar je obeležilo još jedno ubistvo – u Kosovskoj Mitrovici ubijen je Oliver Ivanović, predsednik stranke „Građanske inicijative Sloboda, demokratija, pravda“, ispred prostorija svoje stanke. Dogovoreno je da će na otkrivanju počinilaca zajedno raditi srpsko i kosovsko tužilaštvo. Narednih meseci, međutim, nije bilo pomaka u istrazi pošto su se tužilaštva međusobno optuživala da ne sarađuju. Krajem novembra pojavila su se imena prvih osumnjičenih za ovu političku likvidaciju. Kosovska policija uhapsila je u Kosovskoj Mitrovici policajce Dragišu Markovića i Nedeljka Spasojevića, kao i Marka Rošića, koji je radio kao obezbeđenje u kafiću u Kosovskoj Mitrovici i navela da traga za kontroverznim biznismenom Milanom Radoičićem. Dan ranije, on je bio u Beogradu na sastanku predsednika Aleksandra Vučića sa predstavnicima kosovskih Srba. Predsednik Vučić stao je u Radoičićevu odbranu rekavši da srpska policija može sa sigurnošću da tvrdi da on nije učestvovao u ubistvu Ivanovića jer je navodno prošao poligrafsko ispitivanje. Šta je tačno Radoičić rekao na saslušanju ostalo je nepoznato, pošto je zapisnik proglašen tajnim i obeležen oznakom „strogo poverljivo“.\nMinistar Popović protiv KRIK-a\nMinistar bez portfelja Nenad Popović u januaru je podneo čak četiri tužbe protiv KRIK-a za priču nastalu u okviru projekta „Rajski papiri“ u kojoj su novinari otkrili da Popović poseduje ofšor kompanije, da ima prijavljeno boravište u Švajcarskoj gde plaća porez, kao i da njegova imovina vredi više od 100 miliona dolara. Popović je za narušen ugled tražio odštetu od ukupno četiri miliona dinara. KRIK je tražio da tužbe budu spojene u jedan postupak, ali je ipak odlučeno je da se sudi u četiri odvojena postupka. Ministar se, međutim, nije pojavio ni na jednom od zakazanih suđenja jer je, kako je naveo, bio u Rusiji na službenim putovanjima i imao hitna posla u Vladi. Nakon što su ga sudije u dva postupka opomenule jer se nije pojavljivao na suđenjima i najavile da će odbaciti tužbe, Popović je zatražio da svi postupci budu pauzirani dok je ministar da ne bi bili protumačeni kao pritisak na medije. KRIK je tražio da se suđenja nastave, šta će sud odlučiti na prvom narednom ročištu.\nDirektor Agencije za borbu protiv korupcije blizak SNS-u\nPočetkom godine Dragan Sikimić izabran je za novog direktora Agencije za borbu protiv korupcije. Samo dan posle izbora u javnosti su se pojavile informacije o njegovim vezama sa Srpskom naprednom strankom (SNS), kao i fotografije sa njenim aktivistima. BIRN je objavio da je Sikimić imenovan za člana radnog tela Republičke izborne komisije (RIK) u Zemunu na predlog vladajuće stranke. Na listi donatora SNS-a objavljenoj na sajtu agencije piše i da je Dragan Sikimić iz Zemuna na račun ove partije uplatio 40.000 dinara. Uprkos ovim otkrićima, on je ostao na mestu direktora. Odbor agencije naveo je da nije proveravao da li je Sikimić ranije bio član stranke, jer, kako su naveli zakon nalaže samo da kandidat nije član nijedne stranke u trenutku kada se prijavljuje na mesto direktora.\nOdbačena prijava za zloupotrebu vojnog strelišta\nU januaru je odbačena krivična prijava koju je Vojni sindikat Srbije prethodne godine podneo protiv brigadnog generala i potpukovnika zbog sumnje da su kriminalcima Aleksandru Stankoviću zvanom Sale Mutavi, Veljku Belivuku poznatom kao Velja Nevolja, kao i pripadniku Žandarmerije Nenadu Vučkoviću Vučku omogućili da van radnog vremena koriste vojno strelište u Pančevu. U rešenju o obustavljanju istrage do kog je došao KRIK piše da tužilaštvo nije moglo da utvrdi da li su navodi sindikata tačni jer su pojedini dokazi misteriozno nestali. Tako, iz knjige poseta koja se vodila na prijemnici kasarne nestale su dve strane, a snimci kamera su odavno presnimljeni. Sa kriminalcima je u kasarnu dolazio i generalni sekretar vlade Novak Nedić, ispričali su svedoci, međutim, tužilaštvo ga o ovom slučaju nije ispitalo.\nNelegalna vikendica gradonačelnika Radojičića\nVladajuća stranka objavila je sredinom januara listu kandidata za odbornike skupštine grada Beograda, a prvo mesto na listi naprednjaka zauzeo je Zoran Radojičić, dotadašnji direktor dečje klinike Tiršova. Samo nedelju dana posle te objave Radojičić je tražio dozvolu za gradnju kuće na Zlatiboru. Međutim, kako je otkrio KRIK, u tom trenutku on je izgradnju kuće privodio kraju . Opština mu je izdala dozvolu, ali je nakon KRIK-ove priče građevinski inspektor ustanovio je da na imanju postoji objekat i naložio Radojičiću da ga ukloni. On to, međutim, do danas nije uradio. Radojičić je u junu izabran za gradonačelnika Beograda. Nelegalna vikendica, zemljište na kom je sagrađena, kao ni stan u Beogradu Radojičić nisu se nalazili u njegovom imovinskom kartonu na sajtu Agencije za borbu protiv korupcije. Ovu imovinu, Agencija je naknadno upisala u njegov karton, a zatim u avgustu počela da proverava da li ju je Radojičić na vreme prijavio.\nPresuda Šaranovićevoj grupi\nPočetkom aprila doneta je presuda za ubistva Nikole Bojovića, brata Luke Bojovića, i kriminalca Miloša Vidakovića – osuđeni su izvršioci, ali ne i njihov šef Miloš Delibašić kome se na teret stavljalo da je naredio ubistvo Vidakovića. Glava ove kriminalne organizacije Slobodan Šaranović ubijen je u Crnoj Gori u martu 2017. i nije dočekao presudu. Jedan od optuženih Miloš Vojnović priznao je da je ubio Miloša Vidakovića i ispričao tužilaštvu sve što zna o grupi. Sud je prihvatio Vojnovićevo svedočenje, ali odbacio deo koji se odnosi na Delibašića uz obrazloženje da iz subjektivnih razloga, odnosno neprijateljstva prema Delibašiću, nije govorio istinu. Apelacioni sud je krajem godine ukinuo presudu i naložio novo suđenje, a Delibašić je vraćen u pritvor.\nDragoslav Kosmajac oslobođen je u aprilu optužbi da je uticao da se na njegovo ime upiše 7,5 ari državnog zemljišta. Na sudu se ispostavilo da zemlja nije bila državna. Presuda je postala pravosnažna u oktobru, a sud je već sledećeg meseca naložio da se Kosmajcu vrati 200.000 evra koje je platio na ime jemstva. Kosmajac je postao poznat kao „najveći narko-diler“ kada ga je na konferenciji za novinare pre četiri godine tako označio tadašnji premijer Aleksandar Vučić. Policijska istraga nije uspela da dokaže Kosmajčevo učešće u trgovini narkoticima, pa je tužilaštvo, sem za zemlju, podiglo optužnicu za utaju oko 4.000 evra poreza. Sud je i ove optužbe odbacio.\nOslobođen Veljko Belivuk\nTokom prve polovine godine vođi navijača Partizana Veljku Belivuku zvanom Velja Nevolja sudilo se po optužbama za pomaganje u ubistvu Vlastimira Miloševića. Miloševićevo telo nađeno je krajem januara 2017. u jutarnjim časovima na tramvajskim šinama u centru Beograda. Belivuk je uhapšen nedelju dana kasnije pod sumnjom da je pucao u Miloševića, međutim, optužen je za pomaganje u ubistvu. Marko Miljković i Mirko Kojić optuženi su da su kupili automobil koji je korišćen tokom ubistva, a Belivuk da je ukrao tablice sa drugog automobila i stavio ih na kupljeni. Suđenje je počelo u januaru, Belivuk se izjasnio da nije kriv, ali nije hteo da iznosi odbranu. Tokom suđenja pregledani su snimci ubistva i ispitani brojni svedoci. Veštakinja koja je upoređivala DNK tragove promenila je iskaz – iako je u istrazi navela da je Belivukov DNK pronađen i blizu mesta ubistva, na suđenju je rekla to bila greška. Sva trojica okrivljenih oslobođena su u maju. Sudija je rekla da postoji stepen sumnje da su oni na neki način imali veze sa ubistvom, ali da to nije bilo dovoljno za osuđujuću presudu. Ova odluka nije konačna jer nju treba da razmatra Apelacioni sud.\nŠef smene priznao krivicu u slučaju Savamala\nKrivična prijava protiv Gorana Stamenkovića, šefa smene u dežurnoj službi policije u noći kada se dogodilo rušenje u Savamali, podignuta je u aprilu, a već narednog meseca Stamenković je priznao nesavestan rad i osuđen je na pet meseci uslovne kazne. Zakonom propisana kazna zbog koje bi morao da dobije otkaz je šest ili više meseci. „On je bio decidan u tome da želi da prizna to delo – nesavestan rad. Vrlo je bitno napomenuti da to nije onaj deo predmeta koji se odnosi na fantomke i rušenje“, rekao je tada za KRIK njegov advokat. Istraga o tom ko je naredio i obavio rušenje još nije ni otvorena.\nMali imenovan za ministra finansija\nUprkos brojnim otkrićima o njegovom koruptivnim poslovima, Siniša Mali je imenovan za ministra finansija. Kao novi ministar Mali je dobio kontrolu nad Upravom za sprečavanje pranja novca koja je istraživala njegove finansije i otkrila više sumnjivih novčanih transakcija u koje je bio upleten. Među njima bila je i ona od čak pola miliona koje je Mali sam sebi uplatio sa računa ofšor kompanije registrovane na Britanskim Devičanskim Ostrvima.\nSuđenje za ranjavanje Peconija\nU junu je podignuta optužnica protiv Željka Rutovića i Neđeljka Mumina zbog ranjavanja kontroverznog biznismena Predraga Rankovića Peconija u hotelu „Prag“. Nakon kraće rasprave Mumin je udario Rankovića pištoljem u glavu, Rutović mu više puta pucao u noge, tvrdi tužilaštvo. Suđenje je počelo u avgustu, a Ranković se pojavio u sudu u oktobru i rekao da se ne seća ničega. Mumin je u svojoj odbrani naveo da je do pucnjave došle usled otimanja i guranja, a svedoci koji su sedeli za stolom ispričali su da nisu videli ko je imao pištolj. Na suđenju je, međutim, pušten snimak sigurnosne kamere iz hotela na kome se jasno vidi da je Rutović pucao na Rankovića. Njegovi branioci tražili su da snimak bude izbačen iz dokaza što je sud na poslednjem suđenje u decembru odbio.\nNavijanje u Rusiji\nSin predsednika Srbije Aleksandra Vučića Danilo Vučić uslikan je u junu na stadionu u ruskom gradu Samari tokom utakmice Srbija – Kostarika u društvu navijača među kojima su bili i oni iz ekipe ubijenog Aleksandra Stankovića zvanog Sale Mutavi – Aleksandar Vidojević, Boris Karapandžić i Nemanja Srećković. Protiv Vidojevića vođeni su postupci za nasilničko ponašanje na utakmici, razbojništvo i nedozvoljeno nošenje oružja. Karapandžić je osuđivan zbog trgovine drogom, držanje oružja, kao i rasturanja kafića u vlasništvu bivšeg vođe navijača Aleksandra Vavića na Karaburmi 2013. Obojici se trenutno sudi zbog demoliranja kluba „Komitet“ u Beton hali.\nDanilo Vučić sa kriminalcima\nUhapšen glavni čovek srpske mafije u Italiji\nU Srbiji je u junu uhapšen Jakov Kontić, jedan od ključnih ljudi srpske mafije u Italiji. U saradnji srpske i italijanske policije uhapšeno je 20 osoba zbog sumnje da su krijumčarili kokain u zemlje Evropske unije. Kontić je bio posrednik između kriminalaca sa Balkana i italijanske mafije, a ovu poziciju stekao je zahvaljujući veridbi sa ćerkom šefa kriminalne porodice Magrini. Upravo je on spojio narko-kartel Darka Šarića sa ovom porodicom.\nMirjani Marković godinu dana zatvora\nMirjana Marković, nekadašnja predsednica JUL-a i supruga bivšeg predsednika Jugoslavije Slobodana Miloševića osuđena je na godinu dana zatvora zbog zloupotrebe službenog položaja pri dodeli državnih stanova. Presuda je doneta 15 godina nakon pokretanja postupka. Sud je prilikom izricanja presude saopštio i da pritvor Mirjani Marković od aprila 2003. godine ostaje na snazi, što znači da će ona biti uhapšena ukoliko dođe u Srbiju.\nVesić ruča sa Panom, a Lončar mu izdaje lekarska uverenja\nU prethodnoj godini su otkriveni novi detalji o vezama predstavnika vlasti sa Petrom Panićem Panom, kriminalacem koji je bio blizak zemunskom klanu. U junu je zamenik gradonačelnika Beograda Goran Vesić bio gost na svečanom ručku koji je u svom restoranu priredio Panić, kako je otkrio KRIK. Ministar zdravlja Zlatibor Lončar mu je, dok je radio u Kliničkom centru, izdavao lekarske nalaze kojima je Panić izbegavao da se pojavljuje na suđenjima, što je takođe KRIK otkrio prošle godine. Od ranije su poznati Panićevi kontakti sa sada predsednikom Srbije Aleksandrom Vučićem i drugim ljudima iz njegovog okruženja.\nGoran Vesić kod Petra Panića Pane\nKrajem jula na Novom Beogradu ubijen je poznati advokat Dragoslav Miša Ognjanović. Ognjanović je, između ostalih, zastupao kriminalca Luku Bojovića, bio advokat bivšem predsedniku Jugoslavije Slobodanu Miloševiću, optuženima u postupku za ubistvo Brisa Tatona i navijača Zvezde Velibora Dunjića. Nakon njegovog ubistva, u javnosti su se pojavile informacije da je Ognjanović bio prisluškivan i praćen po nalogu tužilaštva, ali je tužilaštvo odbilo da to potvrdi navodeći da je reč o podacima koji su označeni kao tajna.\nOslobađajuća presuda za oružanu pobunu JSO\nPripadnici nekadašnje Jedinice za specijalne operacije sredinom jula su oslobođeni optužbi da su 2001. godine izveli oružanu pobunu. Sudija Dragomir Gerasimović rekao je da je sudsko veće zaključilo da nije reč o pobuni, pozivajući se na stenogramske beleške sa sednica vlade Zorana Đinđića na kojima je konstatovano da bezbednost države nije ugrožena. Naveo je da vlada nije proglasila vanredno stanje, kao i da službe bezbednosti nisu stavljene u borbenu gotovost. Optužbi su oslobođeni Milorad Ulemek Legija kao organizator, Zvezdan Jovanović, Veselin Lečić, Mićo Petraković, Dragoslav Krsmanović, Dragiša Radić i Vladimir Potić – kao saizvršioci. Presuda nije konačna i o njoj će odlučivati Apelacioni sud.\nSebastijan Gica dobio azil\nSrbija je zvanično postala utočište kontroverznom rumunskom biznismenu i bivšem poslaniku Sebastijanu Gici koga tamošnji organi traže zbog više krivičnih dela – ucene, davanja mita, trgovine uticajem, pranja novca i odavanja poverljivih informacija. Gica je u Srbiji dobio azil zbog „pretnje progonom u zemlji porekla usled političkog mišljenja“, nakon čega je odbijen zahtev Rumunije za njegovim izručenjem ovoj zemlji. Postupak koji je protiv njega vodio u Srbiji zbog falsifikovanog pasoša je obustavljen pošto je Gica uplatio 1,2 miliona dinara u humanitarne svrhe.\nProblematičan tender za elektronske dnevnike\nPosao uvođenja elektronskih dnevnika u državne škole vredan 1,6 miliona evra dodeljen je konzorcijumu u kom je kompanija „Tesla“, a sa kojom je ministar Mladen Šarčević poslovno sarađivao. Tender je sproveden tako da je mogla da pobedi samo ova firma. Ministar Šarčević je negirao da je bio u bilo kakvom sukobu interesa i rekao da vlasnika „Tesle“ poznaje samo površno, mada dostupne informacije pokazuju da oni sarađuju duži niz godina. Osim tendera, sporna je bila i cena – prema rečima jednog od vlasnika firmi koja se bavi razvojem softvera za elektronske dnevnike 1,6 miliona evra je nerealno visoka cena za ovaj softver.\nNelegalni objekat na Kopaoniku nije srušen\nObjekat koji je prošle godine nelegalno izgrađen na Pančićevom vrhu u Nacionalnom parku Kopaonik ove godine nije srušen uprkos tome što je nadležno Ministarstvo građevinarstva izdalo rešenje o rušenju. Rušenje je u avgustu odloženo, između ostalog, jer nije obezbeđena asistencija policije, kako su objavili Insajder i BIRN. Nelegalna gradnja objekta površine oko 1.000 kvadrata odvijala se gotovo godinu dana bez problema, naočigled nadležnih institucija, otkrili su novinari ove dve redakcije.\nKriminalac Zoran Jotić Jotka uhapšen je u avgustu zbog sumnje da je pomagao u ubistvu kriminalca Dejana Stankovića zvanog Ždrokinac. Jotić je šest meseci ranije pušten iz zatvora gde je služio višegodišnju kaznu. Svoju kriminalnu grupu formirao je devedesetih godina, a bavila se naplaćivanjem reketa poznatim kruševačkim biznismenima. Krajem oktobra pušten je iz pritvora.\nSerija ubistava domaćih kriminalaca u Južnoj Africi\nTokom prethodne godine u Južnoj Africi ubijeno je nekoliko osoba kriminalne prošlosti poreklom sa Balkana. U julu je u glavnom gradu ove države Johanesburgu ubijen Darko Kulić, dok je u maju ubijen Milan Đuričić, koji je u Srbiji osuđen za ubistvo Željka Ražnatovića Arkana. Najviše pažnje je krajem septembra privuklo ubistvo Đorđije Mihaljevića, trgovca dijamantima iz Crne Gore, koji je bio poslovno povezan sa poznatim kriminalcima, između ostalog sa ljudima iz narko-kartela Darka Šarića. U Srbiji su ove godine stradala još dvojica kriminalaca koji su imali veze sa ovom afričkom državom. Gorgija Darmanović je ubijen u maju u Beogradu, a kasnije je u Kruševcu ubijen njegov ubica – kriminalac Dejan Stanković zvani Ždrokinac. Obojica su živeli u Južnoj Africi.\nPočetkom oktobra u noćni klub „Komitet“ u Beton hali u Beogradu upala je grupa maskiranih huligana, polomila inventar i pretukla nekoliko osoba. Nije poznato koliko osoba je upalo u klub, ali se na snimku bezbednosnih kamera vidi da mu prilazi oko 30-ak muškaraca sa kapuljačama na glavama. Za napad je optuženo deset osoba, među kojima su i dvojica navijača Partizana i članovi ekipe ubijenog kriminalca Aleksandra Stankovića Saleta Mutavog – Aleksandar Vidojević zvani Aca Rošavi i Boris Karapandžić. Suđenje je u toku.\nZarubica osuđen u Makedoniji\nSrpski narko-bos Milan Zarubica osuđen je u Makedoniji na 11 godina zatvora kao vođa kriminalne grupe koja je proizvodila i prodavala narkotike. Presuda je doneta u septembru, nakon što je Zarubica priznao krivicu. Zarubica, koji je bivši zet ministra Aleksandra Antića, uhapšen je u decembru 2017. u Tetovu. On je već dva puta osuđivan za drogu najpre 2005, a potom 2011. godine. U svojoj odbrani tvrdio je da se bavio proizvodnjom lekova od kojih je jedan na bazi amfetamina.\nObustavljeni svi postupci protiv Siniše Malog\nMinistar finansija Siniša Mali platio je krajem oktobra 200.000 dinara u humanitarne svrhe nakon čega je obustavljen postupak koji je protiv njega vođen jer nije prijavio svu imovinu. Time su protiv Malog obustavljene sve istrage. Pre ovoga tužilaštvo je odbacilo sumnje na umešanost Malog u pranje novca, ali i krivičnu prijavu za porodično nasilje koje je njegova supruga podnela. Pored ovoga, novinari KRIK-a su u javnosti otkrili da je Mali umešan u kupovini 24 apartmana u Bugarskoj, zloupotrebama pri privatizaciji kompanija “Beopetrol”, „Bratstvo“, nelegalnom prisvajanju državnog zemljišta, kao i rušenja u Savamali. Ove događaje tužilaštvo nikada nije istražilo. Detaljnije o sumnjivim poslovima Siniše Malog, pročitajte u posebnoj priči.\nHapšenja vođa kriminalnih klanova\nVođe suprotstavljenih kriminalnih klanova iz Kotora – škaljarskog i kavačkog – uhapšene su protekle godine. U septembru je u Turskoj uhapšen Jovan Vukotić, koga bezbednosne službe označavaju kao vođu škaljarskog kriminalnog klana, i proteran u Srbiju. Vukotić je u Srbiji osuđen na 15 meseci zatvora zbog korišćenja lažnih dokumenata, a za njim traga i Grčka zbog učešća u švercu 135 kilograma kokaina. Slobodan Kašćelan, koji je u Crnoj Gori optužen da je vođa kavačkog klana, uhapšen je sredinom decembra u Češkoj. Osim njih dvojice, uhapšeno je još nekoliko osoba koje se dovode u vezu sa ova dva klana.\nUtvrđeno da je Luka Bojović nezakonito oslobođen\nVrhovni kasacioni sud utvrdio je da je kriminalac Luka Bojović, kome se sudilo za ubistvo i pokušaje ubistava, nezakonito oslobođen ovih optužbi 2015. godine. Vrhovni sud naveo je da su sudije koje su oslobodile Bojovića prekršile zakon pre svega jer su odbile da u dokaze uvrste tajna pisma članova Bojovićeve grupe koja otkrivaju kako se uticalo na svedoke. Iste ove sudije oslobodile su 2014. i kontroverznog biznismena Stanka Subotića, i bile članovi veća koja su ukinula osuđujuću presudu narko-bosu Darku Šariću 2016. godine i izbacila dokaze iz drugih bitnih predmeta – u suđenju za ubistvo novinara Slavka Ćuruvije i u slučaju protiv bivšeg šefa kabineta Ivice Dačića za odavanje tajni narko-kartelu.\nLider Levice Srbije Borko Stefanović napadnut je i povređen krajem novembra u Kruševcu. Policija je istog dana uhapsila trojicu osumnjičenih za napad, ali njihova imena nisu bila poznata javnosti sve dok ih Stefanović nije otkrio na konferenciji za novinare sredinom decembra. Osumnjičeni su na saslušanju negirali da su napali Stefanovića rekavši da su se ispred Mesne zajednice, gde se održavala tribina opozicionog Saveza za Srbiju i gde je došlo do napada, našla slučajno. Kako su naveli, šetali su po gradu i nisu ni znali da je u toku politički skup. Među osumnjičenima je Danijel Gmijović Cafta, saradnik poznatog kruševačkog kriminalca Gorana Obradovića Suše ubijenog pre četiri godine. Osumnjičeni su nakon mesec dana pušteni iz pritvora.\nSubvencionisanje „Air Serbia“\nFinansiranje avio-kompanije „Air Serbia“ novcem građana nastavljeno je i nakon isteka ugovora po kome se država obavezala da subvencioniše rad ove firme. Krajem decembra 2017. Vlada Srbije donela je zaključak kojim je donirala 14 miliona evra kako bi „Air Serbia“ pokrila gubitke leta za Njujork i troškove goriva na drugim linijama. Ovaj novac trošen je tokom 2017. i 2018. godine, pokazuje zaključak Vlade do kog je došao KRIK.\nNarko-bos Darko Šarić osuđen je na 15 godina zatvora zbog međunarodnog šverca gotovo šest tona kokaina. Ovo je druga presuda u postupku koji se protiv Šarića vodi zbog šverca kokaina pošto je prva, kojom je osuđen na 20 godina, ukinuta i predmet je vraćen na ponovno suđenje. Šarić je u ponovljenom postupku osuđen po starijem i blažem zakonu. Ni ova presuda nija konačna i o njoj će odlučiti Apelacioni sud u Beogradu. Protiv Šarića i dalje je u toku postupak za pranje oko 22 miliona evra kokainskog novca.\nSuđenje za ubistvo u klubu „Nana“\nU maju je podignuta optužnica za ubistvo Aleksandra Savkovića u klubu „Nana“ na Senjaku. Za ubistvo je optužen Nedeljko Grbović koji je radio kao obezbeđenje kluba dok su još tri osobe optužene za učestvovanje u tuči. Suđenje je počelo u decembru, a Grbović je ispričao da je Savković pretio da će mu ubiti sina, kao i da se i dalje boji odmazde njegovih prijatelja. Savković je bio član navijačke grupe „Junajted fors“ fudbalskog kluba Rad, osuđivan za više krivičnih dela. Kako je ranije otkrio KRIK Savković je bio deo ekipe Aleksandra Stankovića Saleta Mutavog.\nZapaljena kuća novinaru\nNovinaru portala „Žig info“ iz Grocke Milanu Jovanoviću početkom decembra je zapaljena kuća nakon što su na nju bačeni molotovljevi kokteli. Jovanović i njegova supruga nalazili su se u kući kada je buknuo požar. Jedanaest dana nakon ovog događaja, uhapšene su tri osobe. Motivi i dalje nisu poznati, ali Jovanović je siguran da napad ima veze sa njegovim novinarskim izveštavanjem o malverzacijama u Opštini Grocka. Novinarima ovog portala često je prećeno telefonom i na društvenim mrežama, ali su i fizički napadani jer se, između ostalog, bave istraživanjem korupcije u tom naselju. Jovanoviću je potom obijen iznajmljeni stan u kom je boravio pošto mu je kuća spaljena.\nIstekao mandat Rodoljubu Šabiću\nPovereniku za informacije od javnog značaja Rodoljubu Šabiću krajem decembra istekao je mandat. Šabić se tokom mandata borio da javnosti budu dostupne informacije koje državne institucije teže da sakriju i zahvaljujući njemu i kancelariji na čijem je bio čelu otkriveni su brojni sumnjivi poslovi državnih funkcionera, podaci o njihovoj imovini i kriminalnim vezama, ali i načini trošenja državnog novca. Bivši poverenik često je bio na udaru predstavnika vlasti, opstruiran je rad institucije koju je predvodio, i bili su brojni pokušaji i diskreditacije. Iako mu je istakao mandat, postupak za izbor novog poverenika još nije pokrenut, zbog čega su negodovale organizacije civilnog društva tražeći da izbor bude transparentan.\nBranko Lazarević, bivši šef kabineta Ivice Dačića, oslobođen je optužbi da je saradnicima narko-bosa Darka Šarića odavao poverljive informacije iz istrage koja se vodila protiv ove grupe. Sud je ranije iz predmeta izbacio snimke prisluškivanih razgovora za koje je tužilaštvo tvrdilo da dokazuju da je Lazarević kriminalcima saopštavao šta preduzima policija. Obrazlažući presudu, sudija Danko Laušević rekao je da tužilaštvo nije uspelo da dokaže navode iz optužnice. O ovoj presudi odlučivaće Apelacioni sud – on može presudu da ukine, potvrdi ili izmeni.\nZavršeno suđenje za slučaj „Havana“\nSuđenje za iznudu u klubu „Havana“ okončano je krajem godine. Vlasnik „Havane“ Vladimir Popović Pop, koji je bio optužen u ovom postupku, ubijen je početkom decembra i nije dočekao kraj suđenja. Preostala dvojica osuđena su na po tri godine zatvora, ali ne za iznudu već za prinudu. Optuženi u ovom postupku bliski su ljudima iz grupe Luke Bojovića, kao i pripadnicima crnogorskog škaljarskog klana.\nUstavni amandmani bruka za državu\nTokom cele godine pod lupom javnosti bilo je pitanje izmene Ustava u oblasti pravosuđa. EU je insistirala na poboljšanju položaja pravosudnih institucija, jačanju nezavisnosti i samostalnosti sudija i tužilaca. Ministarstvo pravde je krajem januara izradilo nacrt izmena, međutim, strukovna udruženja ocenila su ih kao bruku za državu, navela su da jačaju politički uticaj na pravosuđe. Ministarka pravde Nela Kuburović rekla je u decembru da je tekst u potpunosti u saglasnosti sa preporukama i da se promena Ustava može očekivati na proleće.\nKraj godine obeležilo je još jedno ubistvo pripadnika kavačkog klana – Vladimir Roganović ubijen je u Beču. Bio je blizak kriminalcu Aleksandru Stankoviću zvanom Sale Mutavi koji je ubijen u oktobru 2016. Bio je optužen za ubistvo, ali je na sudu oslobođen. Prošle godine osuđen je na godinu dana zatvora zbog falsifikovanih dokumenata.\nMafijaške likvidacije sve učestalije\nTokom 2018. godine u Srbiji je u kriminalnim obračunima ubijeno 29 osoba – gotovo duplo više nego prethodne godine, odnosno tri puta više nego 2016. Ubistva su se neretko izvršavala na prometnim mestima i u sred dana, a samo pukom srećom nije bilo slučajnih žrtava. Uprkos tome, predstavnici vlasti među kojima predsednik Srbija Aleksandar Vučić i ministar policije Nebojša Stefanović nastoje da ubede građane da je Srbija bezbedna i da broj kriminalnih likvidacija nije u porastu – prikazujući statistiku svih ubistava, a ne onih koja su posledica isključivo kriminalnih obračuna.


Biljana Jovanović, vlasnica i direktorka modne kuće "Luna"prva je dobitnica prestižnog IWEC (International Women's Entrepreneurial Challenge) priznanja za razvoj internacionalnog poslovanja na Balkanu. Direktorki "Lune" nagrada je uručena u Privrednoj komori Švedske u Stokholmu, u okviru osme po redu konferencije, namenjene ženama preduzetnicama iz celog sveta, a pod nazivom "Kako osigurati uspešno poslovanje u uslovima oštre konkurencije".\nBiljana Jovanović, vlasnica i direktorka modne kuće "Luna"prva je dobitnica prestižnog IWEC (International Women's Entrepreneurial Challenge) priznanja za razvoj internacionalnog poslovanja na Balkanu.\nDirektorki "Lune" nagrada je uručena u Privrednoj komori Švedske u Stokholmu, u okviru osme po redu konferencije, namenjene ženama preduzetnicama iz celog sveta, a pod nazivom "Kako osigurati uspešno poslovanje u uslovima oštre konkurencije".\nBiljana Jovanović jedna je od 33 dobitnice IWEC priznanja, od ukupno 130 nominovanih preduzetnica iz oblasti IT poslovanja, mode, proizvodnje, naftne industrije, agronomije, zdravlja, turizma, uvoza i izvoza, istraživačkog rada, obrazovanja i brojnih drugih... Njenu kandidaturu podrzalo je Udruženje poslovnih zena Srbije, čiji je član, kao i predstavništva naše privrede u svetu.\nPodsetimo, modna kuća "Luna" počela je sa radom pre više od dvadeset godina u Požarevcu, a Biljana Jovanović se na njenom čelu nalazi od samog osnivanja. Iako je startovala kao mala zanatska radnja, danas ova internacionalna modna kuća broji više od 160 zaposlenih.\nnagrada, luna, modna kuca luna, biljana jovanovic, iwec


Da li je moguće živeti životom u kome nema iskorišćavanja životinja za hranu, odeću, obuću, oglede, „zabavu“, „sport“, ... ? Smatramo da je ovakav životni stil – moguć i od životne važnosti za čoveka jer donosi mnogo zadovoljstva i dobrobiti ljudima, prirodi i životinjama. Ovakav životni stil - život sa etikom i moralom - smanjuje patnju životinja i sveukupnu patnju prirode i ljudi na Zemlji. Na BeGeVege festivalu promovisali smo miroljubivu i organsku poljoprivredu i zdrav način života u kome ni jedna životinja ne mora da pati, osnovna prava za životinje, slobodan život životinja u skladu sa svojom vrstom i životnim staništem.\nU sklopu programa Festivala realizovani su zabavni i edukativni programi na bini, predavanja, nastupi muzičara i plesnih grupa, edukativni filmovi o zaštiti životinja i prirode, miroljubive i organske poljoprivrede i još puno toga. Takođe, bili su prisutni proizvođači hrane biljnog porekla, uvoznici organskih ili vegan sertifikovanih proizvoda, proizvođači prirodne kozmetike koja nije testirana na životinjama, itd.\nNaše aktivnosti realizovali smo u dva pravca:\nNa štandu smo organizovali savetovalište i udomljavanje napuštenih životinja, tako što smo odgovarali na pitanja sugrađana iz oblasti zaštite životinja, distribuirali naše informativno-edukativne materijale, prodavali veganske kolače i udomili dva psića sa Ceraka. Prihod od kolača namenili smo za starateljske pse sa Ceraka.\nZa decu i roditelje organizovali smo Radionicu o besmislenim eksperimentima na životinjama.\nKao uvod prikazali smo istoimeni animirani film, koji je prikazao jedan sasvim drugačiji pristup nauci, kada su u pitanju eksperimenti, i podstakao na razmišljanje o besmislenosti i surovosti eksperimenata na životinjama. Pokazali smo da postoji drugi način, da postoje alternative, da postoji mogućnost da svako doprinese zaštiti oglednih životinja.\nNakon filma usledio je razgovor sa prisutnima koji je za cilj imao informisanje i edukaciju o temi.\nZa najmlađe smo pripremili papir i bojice tako da su mogli da nacrtaju letak i pošalju svoju poruku u vezi eksperimenata na životinjama.\nUspeli smo da informišemo i edukujemo javnost o postojanju i zaštiti oglednih životinja, o tome kakvi eksperimenti se rade na životinjama, da stimulišemo empatiju prema njima i izazovemo kritičko mišljenje koje će doprineti tome da svako sebi postavi jedno veoma važno pitanje - da li su eksperimenti na životinjama zaista potrebni?


U četvrtak počinje završni turnir Triglav osiguranje Kupa Radivoj Korać 2021. - Sportske novosti\nNaslovna Košarka Novosti Košarka U četvrtak počinje završni turnir Triglav osiguranje Kupa Radivoj Korać 2021.\nU četvrtak 11. februara 2021. u Novom Sadu počinje završni turnir Triglav osiguranje Kupa Radivoj Korać. Četvrtfinalne utakmice će se igrati u velikoj i maloj dvorani SPENS, dok će polufinala i finale biti u velikoj dvorani, nažalost bez publike zbog pandemije Korona virusa.\nKup Koraća: U kom sastavu igraju Partizan i Zvezda?\nTurnir će od 15.00 časova prvim četvrtfinalnim mečom u maloj dvorani otvoriti Mega Sokerbet i Mladost Zemun, od 17.00 u velikoj dvorani igraju FMP – Vojvodina. Četvrtfinalni dueli se nastavljaju od 19.00 sati utakmicom Partizan NIS – Borac u maloj dvorani, a u velikoj od 21.00 igraju Crvena zvezda MTS i SPD Radnički d.o.o.\nPolufinala i finale igraju se u velikoj dvorani SPENS. Pobednik duela Mega Sokerbet – Mladost Zemun će u subotnjem polufinalu od 18.30 ići na pobednika meča FMP – Vojvodina, dok će bolji iz meča Partizan NIS – Borac od 21.00 sat odmeriti snage sa boljim iz okršaja Crvena zvezda MTS – SPD Radnički d.o.o.\nIzvor fotografije: KSS\nPrethodni tekstPredlozi za kladioničarsku igru “I1-3 & II1-3” – 10.02.202\nSledeći tekstCrno-beli kreću u odbranu Kupa “Radivoj Korać”


“Nasilje ostaje nasilje i ne treba ga tolerisati. Prijavite ga!“ – Upoznajte narednicu Džemilje Behljulji - Vesti - EULEX - European Union Rule of Law Mission in Kosovo\n“Nasilje ostaje nasilje i ne treba ga tolerisati. Prijavite ga!“ – Upoznajte narednicu Džemilje Behljulji\nInspirisana svojim ocem Sejdi Behljulji, bivšim policajcem, put karijere je narednici Džemilji Behljulji bio kristalno jasan u vrlo ranim godinama. Pripada trećoj generaciji diplomaca Policije Kosova i pridružila se policijskim snagama u februaru 2000. godine. Narednica Behljulji seća se svojih ranih dana kao policajac, patrolirajući ulicama kao mlada žena u uniformi. Emotivno se priseća kako su ljudi nju i njene kolege obasipali poštovanjem dok su predstavljali vlast i sigurnost, tretirajući ih kao spasioce života. „Sećam se da su me ljudi zaustavljali na ulici i tražili od mene zagrljaj ili čak da im napišem kaznu, kako bi mogli da kontaktiraju sa nekim iz Policije Kosova, kao novim bezbednosnim organom koji je na njihovoj strani nakon toliko teških godina“, priseća se Džemilje.\nNarednica Džemilje Behljulji sada je nadzornik u Sektoru za nasilje u porodici u okviru Uprave Policije Kosova za policiju u zajednici i prevenciju. U ovom sektoru je već devet godina: „Pridružila sam se ovom sektoru jer sam želela da dam svoj doprinos i pomognem žrtvama nasilja u porodici. To je vrlo osetljiv sektor u kojem su žrtve obično vrlo traumatizovane i vrlo osetljive, stoga mi odmah preduzimamo potrebne korake da im obezbedimo smeštaj i pomognemo im“, objašnjava ona.\nOnog trenutka kada žrtva nasilja u porodici stupi u kontakt sa Policijom Kosova, narednica Behljulji i njene kolege iz ovog namenskog sektora prvo se uvere da je žrtva u sigurnim rukama pod njihovim nadzorom. Zatim preduzimaju potrebne korake, uključujući kontaktiranje Centra za socijalne usluge i obezbeđivanje smeštaja u prihvatilištu za žrtve.\n„Nama u Policiji Kosova prioritet broj 1 je bezbednost žrtava. Dok se ne uverimo da je žrtva bezbedna, ne udaljavamo se od nje“, objašnjava narednik Behljulji. Da bi postala stručnjak u osetljivoj oblasti porodičnog nasilja, narednica Behljulji je pohađala obimnu i prilagođenu obuku. U stvari, pripadnici sektora Policije Kosova za nasilje u porodici redovno pohađaju kurseve obuke, koje nude mnoge međunarodne organizacije koje deluju na Kosovu, kao što su EULEX, UN Women, UNDP i OEBS, kao i mnoge nevladine organizacije koje rade u oblasti nasilja u porodici.\n„Neprekidno radimo na podizanju svesti stanovništva o važnosti prijavljivanja slučajeva nasilja u porodici. Svake godine svedoci smo povećanja broja slučajeva nasilja u porodici, koji se prijavljuju policiji. Ovo je rezultat povećane svesti ljudi i žrtava u vezi s tim - da nasilje u porodici treba prijaviti. Nasilje ostaje nasilje i ne treba ga tolerisati“, kaže odlučno Behljulji, dodajući da je glavni cilj Policije Kosova da žrtve prijave slučajeve porodičnog nasilja.\nPolicija Kosova je tokom godina sprovela mnoge aktivnosti na podizanju svesti o nasilju u porodici, uključujući predavanja u školama u kojima školska deca uče o tome šta je nasilje u porodici. „Mnogo puta su deca žrtve porodičnog nasilja, ali nisu toga svesna. Kroz naša predavanja objasnili smo im šta nasilje predstavlja i kada i gde treba da ga prijave“, kaže narednica Behljulji.\nU okviru ovogodišnje kampanje 16 Dana aktivizma protiv rodno zasnovanog nasilja, Policija Kosova planira da raspodeli informativne letke o nasilju u porodici širom Kosova, koji će sadržati sve glavne informacije o nasilju u porodici, uključujući brojeve telefona koje žrtve mogu pozvati i prijaviti nasilje u porodici.\nKada je reč o broju prijavljenih slučajeva nasilja u porodici, narednica Behljulji objašnjava kako ovaj broj raste svake godine. Primera radi, 2019. godine prijavljeno je 1915 slučajeva nasilja u porodici, dok je ove godine do sada prijavljeno 1713 slučajeva nasilja u porodici.\nMeđutim, narednica Behljulji je optimistična da će se sa naprednijim, pragmatičnijim i vođenim rodnom ravnopravnošću načinom razmišljanja mlađih generacija, slučajevi nasilja u porodici smanjivati. „Učim svog sina i ćerku da oboje moraju vredno da rade na isti način da bi postigli svoje ciljeve, i da su jednaki. Pokušavam da im usadim način razmišljanja prema kojem nijedno od njih nije privilegovano na osnovu svog pola“, kaže narednica Behljulji.\nDa bi se sprečilo nasilje u porodici i podigla svest o njemu, od presudnog značaja je dobra koordinacija svih uključenih partnera i zainteresovanih strana. „Uključivanje Istanbulske konvencije u Ustav Kosova poguralo je stvari napred kada je reč o podizanju svesti o porodičnom nasilju. Sada vidim da se mnogo više organizacija pridružuje kampanji 16 dana aktivizma, na primer, osvetljavajući svoje zgrade narandžastom bojom. U školskim udžbenicima takođe možete naići na lekcije o nasilju u porodici. Može se reći da smo na dobrom putu podizanja svesti, zato raste i broj prijavljenih slučajeva - žrtve se javljaju “, kaže narednica Behljulji.\nKomentarišući primenu Zakona o nasilju u porodici, narednica Behljulji napominje: „Verujem da će se sprovođenjem Zakona o nasilju u porodici i uključivanjem Istanbulske konvencije žrtve porodičnog nasilja osećati sigurnije i dobiti pomoć koja im je potrebna i koju zaslužuju. Verujem da će, kako vreme bude prolazilo, žrtve biti svesnije potrebe da prijave nasilje, a počinioci sve više svesniji da će njihovi postupci imati posledice.”\nKao i za sve, 2020. godina je bila prilično drugačija godina i za sektor narednice Behljulji. Pandemija COVID 19 dovela je službenike Policije Kosova u ranjiv položaj zbog činjenice da su Džemilje i njen tim svaki put kada su morali da budu na terenu bili izloženi mogućnosti zaraze. „Bilo je to teško razdoblje i poslužilo nam je i kao primer koliko je teško, stresno i traumatizirajuće za žrtve u ovo vreme. Ova situacija stvorena zbog pandemije naučila nas je još više kako da razmišljamo poput žrtava, kako da budemo u njihovoj koži i kako ih još bolje razumemo“, objašnjava narednica Behljulji.\nSvoje misli završava izražavanjem želje da ljudi ne koriste nasilje, već da budu strpljiviji, saosećajniji i da sa poštovanjem komuniciraju sa svojim voljenima, jer nasilje nikada ne može biti odgovor!


COVID-19: PCR testiranje neophodno za rad inostranstvu košta od €80 do €100 - RS će snosit troškove za studente i đake koji nastavljaju školovanje izvan BiH - Front Slobode\nCOVID-19: PCR testiranje neophodno za rad inostranstvu košta od €80 do €100 - RS će snosit troškove za studente i đake koji nastavljaju školovanje izvan BiH\nU Republici Srpskoj (RS) uslugu tzv. komercijalnog testiranja na korona virus obavlja isključivo Institut za javno zdravstvo RS-a, a cijena je 200KM (€100). PCR testove na korona virus moguće je uraditi u laboratorijama kliničkih centara u Sarajevu, Tuzli i Mostaru, po cijeni od 160 KM (€80)\nAUTOR: Dragana Erjavec\nOBJAVLJENO: 14.05.20 u 09:32\n„Ako želite da uputite radnike u inostranstvo, zahtijeva se negativan test na prisustvo korona virusa PCR metodom [Polymerase Chain Reaction, PCR, lančana reakcija enzima polimeraza, prim. red.]. Na nalazu jasno piše da ovaj test služi samo za rad u inostranstvu i ne može se koristiti u druge svrhe“, objašnjava za Radio Slobodna Evropa (RSE) Branislav Zeljković, vršilac dužnosti direktora Instituta za javno zdravstvo Republike Srpske.\nCijena ovog testa je 200 konvertibilnih maraka (€100), a komercijalna usluga testiranja odnosi se samo na osobe koje idu na rad u inostranstvo, ali i studente i đake koji školovanje nastavljaju u inostranstvu, piše Dragana Erjavec za RSE.\nZa razliku od Republike Srpske, Zavod za javno zdravstvo Federacije BiH još uvijek ne izdaje potvrde o komercijalnom testiranju, a PCR testove na korona virus moguće je uraditi u laboratorijama kliničkih centara u Sarajevu, Tuzli i Mostaru, po cijeni od 160 konvertibilnih maraka (€80).\nSerološke testove na korona virus u Federaciji BiH rade laboratorije u privatnim poliklinikama. Ovakav test je gotov u toku jednog dana, a njegova cijena iznosi 60 konvertibilnih maraka (€30).\n„Mi radimo serološko testiranje na antitijela na COVID-19 i cijena je 60 maraka (€30). Ovim testom dokazujemo imunitet i da je neko bio u kontaktu s virusom. PCR testovi su mnogo relevantniji od seroloških i otkrivaju trenutnu prisutnost virusa na sluznici. Takođe, PCR metoda zahtijeva mnogo više komponenti, a nabavna cijena PCR testa je mnogo veća od vrijednosti serološkog testa, pa je i razlika u cijeni očekivana", napominje Al-Tawil.\nPojedine države su najavile da će se cijene tih testova kretati od €20 u Sloveniji, €190 u Austriji, ili čak do £300 u Velikoj Britaniji.\nU Srbiji bi iznos testiranja prema najavama trebao da bude oko €50, u BiH oko €100, dok se u Hrvatskoj i dalje spekuliše između €100 i €200.\nImunizacija BiH: Ne može!\nMladen Obrenović: Zbunjujući i nepouzdani pod...\nKoronavirus: Evropa zatvara granice s Velikom Britanijom\nNikola Zdravković: I šta sad sa vakcinom?\nBoris Dežulović: Potkornjaci & nakurnjaci - pr...\nViktor Ivančić: Tragika klauna


PENZIONERI OPREZ: LAŽNI FIZIOTERAPEUT ORDINIRA GRADOM I NUDI BESPLATNE USLUGE STARIJIM OSOBAMA | Hayat.ba\nPENZIONERI OPREZ: LAŽNI FIZIOTERAPEUT ORDINIRA GRADOM I NUDI BESPLATNE USLUGE STARIJIM OSOBAMA\nNepoznati muškarac, predstavaljajući se kao fizioterepeut Doma penzionera Tuzla, u posljednjih nekoliko dana, upućivao je telefonske pozive starijim osobama i nudio besplatne usluge, saopćeno je iz ove javne ustanove.\nLažni fizioterapeut, prema našim saznanjima, nudi usluge iza 16 sati, a cijeli slučaj prijavljen je nadležnoj policijskoj stanici MUP-a TK – saopćili su iz Doma penzionera Tuzla.\nOni apeliraju na građane i građanke Tuzle da ne nasjedaju na ove lažne pozive te ističu da osoba koja ih kontaktira zloupotrebljava ovu ustanovu jer nema veze sa Domom penzionera, piše Faktor.ba.\nNaši fizioterapeuti nude isključivo usluge masaže i terapije korisnicima JU Dom penzionera Tuzla i to u okviru svog radnog vremena. Ovim putem molimo sve one koji su kontaktirani putem lažnog poziva, da se obrate najbližoj policijskoj stanici i prijave zloupotrebe – naveli su iz Doma penzionera.


Fabrika elektroda Piva u gubitku 1,18 miliona – Bankar.me\nFabrika elektroda Piva u gubitku 1,18 miliona\nNovember 27, 2012 BERZA, CRNA GORA, SVE VIJESTI Leave a comment\nFabrika elektroda Piva iz Plužina završila je treće tromjesečje sa gubitkom od 1,18 miliona eura, za razliku od prošle godine, kada je u istom periodu imala profit od 1,89 miliona, prema izvještaju o poslovanju objavljenom na sjatu Komisije za hartije od vrijednosti.\nKompanija je zaključno sa septembrom imala prihod od 355,15 hiljada, što je 7,2 odsto manje u odnosu na isti period prošle godine, a poslovni rashodi komanije smanjeni su 42 odsto na 1,18 miliona. Dugoročna rezervisanja i obaveze iznosile su 4,66, a kratkoročna 4,45 miliona.\nAktiva plužinske fabrike smanjena je 2,8 odsto na 8,26 miliona eura.\nPolovinom oktobra u fabrici su uposleni svi kapaciteti, a proizvodnja je pokrenuta zahvaljujući pozajmici od 200 hiljada, koju je obezbijedila Opština Plužine.\nOd te pozajmice je isplaćena i plata, 24. po redu za prethodnih 15 mjeseci, od kako njom rukovodi nova uprava.\nPrema poslednjem spisku preduzeća sa blokiranim računom, koji je objavila Centralna banka račun fabrike je blokiran nešto više od pola godine zbog duga od 123,34 hiljade eura.\nProizvodnju u FEP-u zaustavio je u septembru 2010. godine Atlas mont fond, a promjenom vlasničke strukture 34,65 odsto akcija fonda pripalo je Investiciono razvojnom fondu, koji je u preduzeće uložio oko 430 hiljada. Zaposlenima u FEP-u nakon toga počela je isplata 12 od 23 zaostale zarade, a novac je obezbijeđen od 2,5 miliona kredita, za koji su garantovali država i IRF.\nPrema podacima Centralne depozitarne agencije najveći udio u fabrici, u kojoj radi nešto više od 100 radnika, ima IRF, 42,19 odsto, Fond zajedničkog ulaganja Trend posjeduje 10,46 odsto akcija, Hempton korporejšn 4,6 odsto, a Kosmos 3,83 odsto, a Monte Invest ima 1,52 odsto dionica.\nPOJMOVIAnalize Fabrika elektroda Plužine Finansijski izvještaji Montenegroberza\nPrevious Banka „UBS“ kažnjena sa 29,7 miliona funti\nSljedeći Forex: Sjedite zavaljeni u fotelji i zarađujete novac\nMilionski promet na Montenegroberzi zbog prodaje Swiss osiguranja


Tenerife - SIG Strasbourg: Analiza utakmice | Sportske Kladionice\nHome Sportsko klađenje Tip dana Tenerife – SIG Strasbourg: Analiza utakmice\nTenerife – SIG Strasbourg: Analiza utakmice\nDanas, za razliku od drugih nedelja nema mnogo utakmica koje nam se sviđaju, a mi smo odabrali jednu košarkašku utakmicu koja se igra u okviru FInal 8 turnira FIBA Champions League, gde se sastaju Španska ekipa Tenerife i Frnacuska ekipa SIG Strasbourg.\nNekako se čini da je ekipa Tenerifa sve podredila ovom Final 8 turniru, gde se i smatraju jednim od favorita. To je i normalno pošto cele sezone u ovom takmičenju igraju fantastično, a cele sezone u proseku svojim protivnicima postižu 81.70 poena. Odbrana im nije jača strana pa zato moraju da igraju brže u napadu. Ekipa koja u svojim redovima ima Huertasa, Shermadinija i Doornekampa je svakako jedan od glavnih favorita za titulu ovde.\nFrancuska ekipa koja je do pre par sezone igrala Euro League, sada se takmiči u kupu pod pokroviteljstvo FIBA i ove sezone su napravili dobar rezultat. Iako nisu favoriti na ovom takmičenju, oni mogu svakoga da iznenade, pogotovo iz ralzoga što imaju prilično ubitačne igrače na pozicijama 1 i 2, u liku Bonzija Colsona i Brandon Jeffersona. Oni ove sezone trpaju svojim protivnicima u proseku 81.4 poen, ali isto tako i primaju tačno 82 poena po meču.\nOve dve ekipe su igrale dva puta do sada, ali to je bilo davno, te nema uticaja na naš pik.\nVrlo bitan susret za obe ekipe, stoga smatramo da je najbolje na ovoj utakmici odigrati Over 162 points (da bude 162 ili više poena na meču), koja opklada se plaća solidnom 1.78 kvotom u sportskoj kladionici 22Bet.


Prekinuta sednica u Leposaviću\nPredsednici četiri skupštine opština sa severa Kosova dogovorili su se danas da se zajednička sednica prekine zato što sednici ne prisustvuju odbornici iz Zubinog Potoka.\nZajednička sednica skupština opština sa severa Kosova posvećena političko-bezbednosnoj situaciji i dogovoru predstavnika Vlade Srbije i Kfora, prekinuta je danas u Leposaviću. Opštinske vlasti tvrde da nije bilo formalno pravnih uslova za održavanje sednice, dok opozicija smatra da je sednica prekinuta jer je doneta odluka da ona bude otvorena za javnost.\n“Predsednici Skupština opština su se dogovorili da se današnja sednica odloži zato što ne postoje formalno pravni uslovi da se ova sednica održi, zato što ne prisustvuju odbornici SO Zubin Potok. Takodje su se dogovorili da svaka opština održi svoje sednice skupštine, a da o vremenu i datumu odbornici budu blagovremeno obavešteni od strane svojih predstavnika”, rekao je novinarima predsednik SO Leposavić Slavko Stevanović.\nPredstavnik Demokratske stranke Srbije u SO Kosovska Mitrovica Marko Jakšić i predsednik Srpskog nacionalnog veća severnog Kosova Milan Ivanović smatraju da je glavni razlog za odlaganje sednice taj što su se odbornici nakon deset minuta složili da ona bude otvorena za javnost.\n“Ne može izdaja da se dešava u mraku, ona mora da bude transparentna da se zna da su Srbi sa severa Kosova i Metohije protiv sporazuma Boris Tadić-Hašim Tači”, rekao je Jakšić.\n“Trebalo je da razgovaramo danas, da se čuje mišljenje svih odborničkih grupa, da mediji budu u punoj meri informisani o tome, ali eto očigledno da je nekom pre svega u Beogradu preko svojih činovnika ovde mnogo stalo da se sakrije istina i da imamo onu crno-belu sliku kakvu gledamo i kakvu čitamo u sredstvima javnog informisanja”, kaže Milan Ivanović\nPredsednik opštine Leposavić Branko Ninić kaže da nije u nadležnosti lokalnih organa da odobravaju ili ne privremeni sporazum predstavnika Vlade Srbije koji je postignut sa Kforom. On smatra da o eventualnom uklanjanju barikada treba da odlučuju opštinski krizni štabovi. Prema rečima Ninića na teritoriji opštine Leposavić vise i nema barikada, ali ističe da će građani i dalje biti organizovani i pratiti razvoj situacije.\n“Na području opštine Leposavić barikada nema, ima ljudi koji trenutno stoje pored puta koji prate situaciju na terenu i tako će ostati. Mi ćemo i dalje biti organizovani i pratiti svaki postupak KFOR-a i prištinskih vlasti i na svaku njihovu reakciju mi ćemo odgovoriti”, kaže Ninić.\nOčekivalo se da će predstavnici Srba sa severa Kosova na današnjoj sednici u Leposaviću prihvatiti postignut sporazum s KFOR-om i ukloniti barikade. Pored barikada u mestu Zupče kraj Zubinog Potoka Srbi su već 15. dan na barikadama i u mestu Rudare kod Zvečana.


Humanitarna akcija vlasotinačkih udruženja i gimnazijalaca - JuGmedia\nUdruženja građana „Vlasinska vila“ i „Osmeh“ sproveli su akciju sakupljanja očuvane odeće, obuće i sredstava za higijenu za porodice sa više dece, staračka domaćinstva i ljude, koji nisu u povoljnoj ekonomskoj situaciji.\nPored pomenutih udruženja učestvovao je i Učenički parlament Gimnazije „Stevan Jakovljević“ Vlasotince, koji uvek podržava humanitarne akcije u gradu i daju divan primer solidarnosti u zajednici.\n„Hvala svima koji su došli i uključili se u akciju, pojedinačno ili kolektivno. Naša današnja akcija sakupljanja odeće, obuće i sredstava za higijenu je završena. Hvala najlepše članovima Udruženja „Osmeh“, na svesrdnoj pomoći, podršci i gostoprimstvu. Prikupili smo solidne količine garderobe, jedan deo je već raspodeljen, dok će drugi biti distribuiran narednih dana“, izjavila je Tatjana Ilić iz Udruženja „Vlasinska vila“.


Trostruko slavlje za Nemanju Ratkova na "Dubočica Openu" - KRAGUJEVAČKI SPORT\nPlivači Radničkog 1969 su minulog vikenda učestvovali na tradicionalnom plivačkom mitingu „Dubočica Open“ u Leskovcu, odakle su se vratili sa osam osvojenih medalja. Briljirao je Nemanja Ratkov, koji se okitio sa tri zlatne medalje, a zapažen je bio i Nemanja Živković, koji je pored dve osvojene srebrne medalje ispunio normu za juniorsko prvenstvo Balkana.\nFoto: Plivački klub Radnički 1969\nRatkov je trijumfovao u trkama na 400, 800 i 1 500 metara kraul, dok je Živković srebrne medalje osvajao u trkama na 800 i 1500 metara, takođe kraul stilom. Pri tom, Živković je odličnim rezultatom u trci na 1 500 metara osvojio 738 FINA bodova, čime je obezbedio plasman na Balkansko prvenstvo za juniore.\nOdlično su plivali i ostali takmičari Radničkog 1969. Sara Turanjanin je u B finalu trke na 50 metara leđno zauzela drugo mesto dok je Mihailo Vujanac osvojio bronzu u disciplini 100m leđno i srebrnu medalju u disciplini 400 m kraul, i to u starijoj uzrasnoj konkurenciji.\nMarta Dunjić, Dina Jovanović i Mitar Šarković uspeli su da se domognu finala.\nPrevious Snaga vere jača od hladnoće\nNext Nikola Ratkov u društvu najboljih srpskih plivača\nČetiri titule za plivače Radničkog 1969 na Zimskom prvenstvu Srbije


Osnovan vojvođanski klaster organske proizvodnje | Autonomija\nOsnovan vojvođanski klaster organske proizvodnje\nZa sada ima 31 člana\nOsnivačka skupština Vojvođanskog klastera organske proizvodnje, prvog u Srbiji, održana je danas u Pokrajinskoj vladi.\nKlaster čiji je cilj povećanje proizvodnje organske hrane, uz ekonomski i održiv razvoj te delatnosti, terbalo bi da postane „nov vojvođanski brend“ i bude nova perspekiva agrara u Vojvodini, rečeno je na osnivačkoj skupštini.\nNovoosnovani Vojvođanski klaster organske proizvodnje je dobrovoljno, nevladino, neprofitno udruženje, koje za sada ima 31 člana.\nRad tog klastera objediniće preduzeća i male proizvođače organskih proizvoda, naučne ustanove i nevladine organizacije iz tog sektora.\n„Kultura gajenja organske hrane danas je apsolutni trend u EU. Zaštita životne sredine spada u prioritete EU, a na kojem smo mi nivou, najbolje govori izveštaj Evropske komisije koji upravo ovu oblast ističe kao problematičnu u Srbiji“, rekao je pokrajinski sekretar za privredu, zapošljavanje i ravnopravnost polova Miroslav Vasin.\nDodao je da je proizvodnja organske hrane šansa velikom broju poljoprivrednika u Vojvodini s manjim parcelama da ostvare znatan prihod.\nPokrajinska vlada je do sada podstakla osnivanje 26 klastera u Vojvodini i podržava njihov rad kao jedan od najmodernijih vidova delovanja privrednih subjekata u razvijenim ekonomijama.


Žalosno je što Hrvatska slavi najveći egzodus – Zvornik Danas\nNaslovna/VIJESTI/Društvo/Žalosno je što Hrvatska slavi najveći egzodus\nŽalosno je što Hrvatska slavi najveći egzodus\nZVORNIK – Predsjednik Boračke organizacije Republike Srpske Milomir Savčić smatra da je žalosno što Hrvatska slavi najveći egzodus na prostoru Evrope kada je protjerala više od 250.000 Srba.\n„To je najveći egzodus koji se desio poslije Drugog svjetskog rata“, rekao je general Savčić u Zvorniku, kada je u ime predsjednika Republike Srpske Milorada Dodika uručio odlikovanja porodicama 35 poginulih boraca Vojske Republike Srpske sa zvorničke regije.\nOn je naglasio da je, nažalost, kao i u mnogim drugim pitanjima, i kod Međunarodnog suda za ratne zločine pristutna selektivna pravda, gdje se sudi našim vojnim, policijskim i državnim rukovodiocima za navodno nasilan progon nesrpskog stanovništva.\n„Sve to vide kada treba optužiti Srbe, ali ne vide šta se dešavalo i dešava u neposrednom komšiluku u Hrvatskoj, te na Kosovu, gdje Srbi žive na tim prostorima“, rekao je Savčić.\nSavčić je podsjetio da je srpski narod u svojoj istoriji vrlo često bio prinuđen da vodi ratove za svoju slobodu, za opstanak na svojim vjekovnim ognjištima, a to se dogodilo i u proteklom odbrambeno-otadžbinskom ratu.\n„Bili smo prinuđeni da na oltar Republike Srpske damo na desetine hiljada boraca koji su u duhu savremenih Obilića položili svoje živote da bi danas imali, prvi put u istoriji, svoju državu zapadno od Drine“, rekao je general Savčić.\nPodsjetivši da nema veće žrtve od života koji se prinosi na oltar domovine, Savčić je naglasio da svi oni koji obavljaju odgovorne dužnosti na nivou lokalnih zajednica i države moraju biti neprekidno u stanju brige za porodice poginulih boraca.\n„Znam da nije uvijek briga zadovoljavajuća i da porodice poginulih boraca imaju primjedbe na brigu države o njima, ali najveći napredak je urađen na pitanju stambenog zbrinjavanja – što je uglavnom privedeno kraju“, rekao je Savčić.\nPrema njegovim riječima, Vlada Republike Srpske je najavila novi program stambenog zbrinjavanja za sve porodice poginulih boraca i ratnih vojnih invalida od prve do četvrte kategorije za one koji su iz raznoraznih razloga bili izostavljeni ili su sami na neki način doprinijeli da ne budu obuhvaćeni dosadašnjim programom stambenog zbrinjavanja.\n„Boračka organizacija će se zalagati da se ovaj novi program proširi i na demobilisane borce koji su u stanju socijalne potrebe i demobilisane borce koji nemju zaposlenje, jer i o tim kategorijama moramo voditi računa“, rekao je general Savčić.\negzodus hrvatska oluja savčić top\nMalešević: Pred zatvaranjem 89 škola sa manjkom đaka\nDanas 23 godine od napada na kasarnu u Bjelovaru\n“Izvornik “ na 8. Svjetskom festivalu horova u Grčkoj


Gorivo u Kaknju – kvalitet i cijena na kojima zavidi okruženje – UPOK.ba\nVeć nekoliko godina građani i privredni subjekti iz Kaknja u mogućnosti su sipati gorivo na benzinskim pumpama domaćih, kakanjskih distributera, po vrlo vjerovatno najnižim cijenama u Federaciji BiH.\nObzirom da je gorivo jedna od stavki koje najviše opterećavaju budžet, kako domaćinstva, tako i kompanije, veoma je značajna činjenica da sipanjem jednog rezervoara goriva kod kakanjskih distributera, potrošači mogu uštediti iznos od 15-20 KM.\nU BiH, država po osnovu trošarina, putarina i taksi, u konačnici na ukupnu cijenu, sa PDV-om uzima prilikom svakog uvoza oko 55%. tj 1,20 KM na svaki litar goriva, kad se od brutto cijene oduzmu sva direktna davanja i oko 20 parafiskalnih nameta koje opterećuju distributere nafte. To znači da na 50 KM koje natoči vozač, država uzima blizu 30 KM.\nPo litru nafte i naftnih derivata koji se prodaju na bosanskohercegovačkom tržištu plaćaju se dvije putarine. Jedna je za izgradnju puteva, a druga za izgradnju autoputeva i izgradnju i rekonstrukciju ostalih puteva. U Upravi za indirektno oporezivanje BiH kažu da je, po osnovu te dvije putarine, u 2018. godini prikupljeno ukupno 620,7 miliona KM, što je za 238 miliona KM više u odnosu na 2017. godinu. Pored pomenutih prihoda od putarine, Uprava za indirektno oporezivanje je u toku 2018. godine prikupila i prihode po osnovu akciza na naftu i naftne derivate u ukupnom iznosu od 499,8 miliona KM.\nObzirom na sve navedeno, Kakanj može biti ponosan na činjenicu da ima nekoliko kvalitetnih domaćih brendova koji su vezani za distribuciju nafte, te da su isti izuzetno društveno odgovorni, pogotovo kada je u pitanju formiranje cijena goriva.\nU razgovoru sa kakanjskim „naftašima“ doznali smo kako uvijek veoma pomno prate kretanja na domaćem i stranom tržištu nafte, te kako nastoje osigurati da uvijek budu konkurentni sa svojom cijenom. Također, velika se pažnja posvećuje kvaliteti goriva, te je ista uvijek na zavidnom nivou, što je vjerovatno razlog zašto su u Kaknju rijetki slučajevi masovnih kvarova na vozilima usljed lošeg kvaliteta goriva, kao što to zna biti slučaj u nekim gradovima u okruženju.\nCijena goriva uvijek je bila i biće veliki podsticaj privrednog razvoja Kaknja i sigurno će privući mnoge koji žele da investiraju u našu općinu.\n11. Jula 2019. UPOKAktivnosti, Članovi UPOK-a\nElektrovar d.o.o Kakanj – lider u varilačko-montažnim poslovima\nBE SAFE d.o.o. Kakanj – firma koja stvara sigurnu radnu sredinu\nAUTO ŠKOLA „HA-BE“ d.o.o. – nezaobilazna stanica na putu do vozačke dozvole


Prikaz govora poslanika Tomislav Ljubenović\nU ime poslaničke grupe SRS podneo sam amandman na član 3. Predloga zakona o smanjenju rizika od katastrofa i upravljanju u vanrednim situacijama. Član 3. odnosi se na prioritete, a mi smo amandmanom predložili da se doda 3. stav koji bi glasio – dodelom diplomatskog statusa za sve članove Srpsko-ruskog humanitarnog centra u Nišu postići će se smanjenje rizika od katastrofa sa posebnim osvrtom na borbu za zaštitu ljudskih života od eventualnih šumskih požara.\nOvaj amandman je logičan sled amandmana koje smo podneli na prethodne članove ovog predloga zakona, a koji se odnosi na dodelu diplomatskog statusa svim članovima Srpsko-ruskog humanitarnog centra u Nišu. Inače, naš je stav da, pored ovog centra, treba formirati još jedan centar u Republici Srbiji, i to na teritoriji AP Vojvodine. U tom smislu su i naše kolege tj. poslanička grupa dr Vojislav Šešelj SRS u februaru ove godine predali zahtev Skupštini AP Vojvodine da se donese zaključak oko pokretanja inicijative za formiranje srpsko-ruskog humanitarnog centra na prostoru AP Vojvodine. Uz ovaj zahtev predato je 31.157 potpisa podrške građana Srbije koji žive na prostoru AP Vojvodine. Međutim, u maju ove godine, Skupština Vojvodine nije prihvatila ovu inicijativu, a Pokrajinska vlada nije uputila nikakvo mišljenje, iako je bila dužna da to učini.\nSrpska radikalna stranka je mišljenje da je u Vojvodini neophodan jedan ozbiljan centar za hitne intervencije u vanrednim situacijama za intervenciju u slučaju prirodnih nepogoda, požara i poplava po uzoru na Srpsko-ruski humanitarni centar u Nišu, koji je bez sumnje najbolji humanitarni centar u ovom delu Evrope. Zato je poslanička grupa SRS svojim amandmanom predložila konkretna rešenja u vezi sa centrom u Nišu, ali vidimo da predlagač nije bio voljan da to prihvati. Hvala.\nAmandmanom na član 4. Predloga zakona o smanjenju rizika od katastrofa i upravljanju vanrednim situacijama, koji je podnela poslanička grupa SNS, predloženo je da se izmeni navedeni član 4. u stavu 2. koji se odnosi na način integrisanog delovanja međusektorske saradnje. Usvajanjem ovog amandmana…\nUsvajanjem ovog amandmana na bolji i precizniji način bi bilo definisano načelo, dok još ima vremena za vođenje ove rasprave, a dobro je pomenuti i to da će stupanjem na snagu ovog zakona prestati da važi Zakon o vanrednim situacijama, kao i pojedine odredbe Zakona o zaštiti od požara.\nMeđutim, do članova ovog predloga zakona koji to definišu mi nećemo stići zbog lošeg Poslovnika u Narodnoj skupštini i zbog glasa da se vodi jedna rasprava o velikom broju tačaka dnevnog reda, koji zbog nove situacije gde poslanici većine podnose amandmane samo da bi trošili vreme rasprave.\nZbog svega ovoga nećemo stići da raspravljamo ni o članovima ovog predloga zakona koji se odnose na štabove za vanredne situacije, na vatrogasne i vatrogasno-spasilačke jedinice, na civilnu zaštitu, na nadzor nad primenom ovog zakona, na prekršaje i kaznene odredbe i na druge bitne odredbe.\nTo su razlozi zbog kojih smo mi iz opozicije prinuđeni da na ovakav način vodimo diskusiju i smatramo da bi vlast trebalo da razmisli o podnetim amandmanima poslaničke grupe SRS i da ih prihvati.\nAli, postala je praksa u Narodnoj skupštini da većinu amandmana koje podnese opozicija, predlagač jednostavno odbije, iako bi njihovim usvajanjem došlo do poboljšanja teksta zakona.\nU ime poslaničke grupe SRS, podneo sam amandman na član 1. Predloga zakona o smanjenju rizika od katastrofa i upravljanju u vanrednim situacijama. Mi smo predložili ovim amandmanom da se u članu 1. Predloga zakona doda stav 3. koji će glasiti – Vlada Republike Srbije dodeliće u roku od 15 dana od dana stupanja na snagu ovog zakona diplomatski status za sve članove Srpsko-ruskog humanitarnog centra u Nišu, čime će doprineti smanjenju rizika od katastrofa i upravljanju u vanrednim situacijama.\nSrpska radikalna stranka je mišljenja da je u tekstu zakona, u ovom prvom članu, neophodno precizno definisati ovo što mi predlažemo amandmanom, tj. naš politički stav pretočen u amandman i smatramo da će i te kako doprineti usvajanju kvalitetnijeg zakona.\nKao što smo amandmanom na naslov ovog zakona insistirali da sve bude u nadležnosti i odgovornosti državnih organa, tako i ovim amandmanom insistiramo da Vlada stvori pravni okvir za dodeljivanje diplomatskog statusa svim članovima Srpsko-ruskog humanitarnog centra u Nišu, tako što će Narodna skupština usvojiti tekst zakona kojim će obuhvatiti ovu materiju.\nKada govorimo o Srpsko-ruskom humanitarnom centru u Nišu jasno je da ne treba posebno naglašavati njegov značaj, jer svi građani Republike Srbije odlično znaju i svi mi ovde prisutni znamo da je Centar od neizmerne važnosti. Očekivali smo da ovaj naš amandman bude prihvaćen, ali neverovatno da Vlada Republike Srbije nije imala razumevanja u ovom slučaju. Hvala.\nPoslanička grupa SRS je podnela amandman na član 2. Predloga zakona o smanjenju rizika od katastrofa i upravljanju vanrednim situacijama.\nPredložili smo da se u članu 2. stav 1. tačka 10) izbriše. Naime, član 2. Predloga zakona odnosi se na značenje izraza.\nPredlagač u obrazloženju, između ostalog, kaže da definicija iz člana 2 odnose se na izraze koji se koriste u zakonu, a čije značenja nisu kasnije odredbama zakona posebno određena. Ukupno je obuhvaćeno 25 izraza, počev od osnovnog pojma katastrofe, pa do velikog udesa.\nKod utvrđivanja definicija u najvećoj meri je korišćena prihvaćena međunarodna terminologija uz odgovarajuća prilagođavanja pravnom sistemu Republike Srbije i pravilima u duhu srpskog jezika.\nDefinisani su pojmovi i izrazi čije značenje na obavezujući način utvrđeno u nekom drugom propisu, a za potrebe pravilne primene i razumevanja rešenja sadržanih u ovom zakonu neophodna je njihova precizna definicija.\nAmandman koji smo podneli predstavlja pravno-tehničku redakciju Predloga zakona i poslanička grupa SRS je mišljenja da bi prihvatanjem ovog amandmana dobili rasterećujući tekst zakona, jer zakone primenjuju pravnici pa im nije potrebna pomoć tumača.\nTime bi se dobilo dovoljno prostora da se u tekst zakona, koji će biti usvojen, unesu veoma važne odredbe koje su od suštinskog značaja, a te su odredbe kojima bi se svim članovima Srpsko-ruskog humanitarnog centra u Nišu Vlada Republike Srbije dodelila diplomatski status, onako kako je to predložila poslanička grupa SRS. Hvala.\nPoslanička grupa SRS je podnela amandman na Predlog zakona o smanjenju rizika od katastrofa i upravljanju vanrednim situacijama. Ovim amandmanom mi smo predložili da se promeni naslov. Predložili smo Narodnoj skupštini da usvoji predlog zakona o angažovanju državnih organa u vanrednim situacijama.\nNeposredni povod za podnošenje ovog amandmana je to što je i sam predlagač na početku zakona u definisanju predmeta zakona naveo da sistem smanjenja rizika od katastrofa i upravljanja u vanrednim situacijama je od posebnog interesa za Republiku Srbiju i predstavlja deo sistema nacionalne bezbednosti. Ako bi predlagač uzeo u obzir ove svoje navode, poslanička grupa SRS mišljenja je da bi trebalo da prihvati ovaj naš amandman, jer kada govorimo o nečemu što predstavlja poseban interes za Republiku Srbiju jasno je da se tome ne sme prepustiti bilo kome, osim državnim organima. Isto tako kada je nešto deo sistema nacionalne bezbednosti, bez dvoumljenja to mora biti u nadležnosti, ali i odgovornosti državnih organa i tu nema nikakve dileme.\nTo je bio povod da poslanička grupa SRS podnese ovaj amandman i predloži drugačiji naziv ovog predloga zakona. Smatramo da bi prihvatanjem ovog našeg amandmana predloženi zakon imao mnogo primereniji naziv, a samim tim bi bilo jasnije da je odgovornost na državnim organima da se u slučaju bilo koje vanredne situacije zna da državni organi moraju pravovremeno da reaguju i da tu nema nikakvih propusta, niti su dozvoljeni, da se svim rizicima od bilo kojih katastrofa mora upravljati na nivo državnih organa, koji su odgovornost kada dođe do nepredviđenih situacija i ne smeju da se izbegavaju. Hvala.\nU ime poslaničke grupe SRS, podneo sam amandman na član 3. Predloga zakona o građevinskim proizvodima. Član 3. definiše primenu zakona i to ne na sve građevinske proizvode, kao i razvrstavanje po oblastima.\nMi smo predložili izmenu tačke 11. koja se odnosi na sanitarnu opremu. Brojne su oblasti građevinskih proizvoda, a u ovom predlogu zakona u članu 3. razvrstane su u 35 grupa. Ono što je značajno napomenuti je da i sam predlagač u obrazloženju navodi da imajući u vidu da Predlog zakona o građevinskim proizvodima utvrđuje uslove za stavljanje na tržište 35 oblasti građevinskih proizvoda.\nZnače i pozitivni efekti odredaba ovog zakona, utiču na sve aktere na tržištu građevinskih proizvoda, od industrije građevinarstva, proizvoda, preko investitora, projektanata, izvođača, tela za ocenjivanje usaglašenosti do nadzornih organa.\nZato je poslanička grupa SRS pokušala da ovim amandmanom predloži konkretno rešenje kako pojedine oblasti ne bi ostale nepotpune, a vidimo da predlagač nije bio voljan da se upusti u čitanje naših konstruktivnih predloga, pa će vladajuća većina verovatno usvojiti tekst onako kako je i predloženo.\nPredlagač je iskazao nameru da uredi oblast građevinskih proizvoda, što je neophodno s obzirom na napredak tehnike i tehnologije u ovoj oblasti, pojavu novih građevinskih proizvoda i izazove koje pred domaću industriju građevinskih proizvoda postavljaju zahtevi razvijenih tržišta.\nMeđutim, kada iz redova opozicije, konkretno SRS, dobijete konkretan predlog u vidu amandmana, predlagač ga odbije sa neubedljivim obrazloženjem.\nNa Predlog zakona o građevinskim proizvodima, poslanička grupa SRS je podnela amandman kojim smo predložili da se promeni naslov, tako da bismo onda imali zakon o proizvodima i uslovima proizvodnog procesa proizvoda za građevinarstvo.\nMi smo podneli ovaj amandman jer smatramo da bi njegovim prihvatanjem došlo do preciziranja naslova predloženog zakona. Od predlagača ovog zakona dobili smo obrazloženje da je najvažniji razlog za njegovo donošenje potreba da se opštim propisom uredi stavljanje na tržište građevinskog proizvoda, što je do sada bilo urađeno. Ovo je u stvari bila polazna osnova da poslanička grupa SRS donese amandman i predloži drugačiji naziv ovog predloga zakona.\nDa li je predlagač naveo da u cilju obezbeđivanja standardizacije građevinskih proizvoda i sigurnosti na tržištu stavljanjem u promet samo građevinskih proizvoda koji su pogodni za predviđenu upotrebu, odnosno imaju karakteristike koje omogućavaju da objekti u koje se ugrađuju, ispunjavaju bitne zahteve. Ovaj zakon sadrži tehničke i druge zahteve kojima se obezbeđuje zaštita, bezbednost života i zdravlja ljudi, zaštita životinja, biljaka i životne sredine, zaštita potrošača i drugih korisnika i zaštita imovine svih građana Republike Srbije, kao i svih investitora.\nAko bi predlagač uzeo u obzir ove navode, poslanička grupa SRS je mišljenja da bi trebalo prihvatiti ovaj naš amandman. Hvala.\nU ime poslaničke grupe SRS podneo sam ovaj amandman na član 1. Predloga zakona o građevinskim proizvodima.\nMi smo predložili ovim amandmanom da se u članu 1. reči „srpske tehničke specifikacije“ zamene rečima „specifikacije iz oblasti srpskih standarda“.\nNaime, član 1. odnosi se na definisanje predmeta zakona i SRS je mišljenja da je u tekstu zakona neophodno precizno definisanje samog predmeta zakona. Kada govorimo o ovom zakonu, i ovog puta, kao i u mnogim prethodnim raspravama, treba istaći da predlagač predlaže ovaj zakon između ostalog i zbog ispunjavanja obaveza i usklađivanja domaćeg zakonodavstva sa propisima EU. To je obaveza koju vlast u Republici Srbiji ima ispred pregovaračkog Poglavlja 1. slobodnog kretanja robe, a zbog toga što se propisi EU u ovoj oblasti redovno menjaju i dopunjuju, dok pravni sistem Republike Srbije ostaje bez rešenja i potpuno je neusklađen. To kaže predlagač ovog zakona o kome danas raspravljamo i navodi da put Republike Srbije ka pridruživanju EU podrazumeva, pored mnogih drugih reformskih procedura, i pripremu za velike zahteve konkurentnog zajedničkog tržišta. Ovo zahteva veliku posvećenost kvalitetu proizvoda i usluga.\nKao i u svim ranijim raspravama, koje su se vodile o zakonima koje vlast predlaže na usvajanje, zbog ispunjavanja obaveza usklađivanja domaćeg zakonodavstva sa propisima EU, SRS i danas ukazuje na činjenicu da Srbija neće postati članica EU, jer EU ne želi Srbiju u svom članstvu.\nMinistarstvo građevinarstva, saobraćaja i infrastrukture, bi moralo pred Narodnu skupštinu da izlazi sa zakonima iz svoje oblasti, koje će uticati na poboljšanje uslova u ovoj oblasti u Republici Srbiji, zato što bi to išlo u korist građana Srbije, a ne u korist EU.\nOno što je ministarka malopre izjavila, da su svi izvođači na tenderu i zabrani, i to je u redu. Ali, kada je u pitanju Koridor 10 i konkretno klisura Predejane, jer teritorijalno pripada klisuri Predejane, postavlja se pitanje ko treba da kontroliše izvođenje radova i da li se kontroliše rad izvođača?\nOvo kažem iz razloga zato što imamo određena saznanja, mi koji gravitiramo u tom području, da se ne poštuju tehničke norme, izvođenje radova, konkretno ugradnja čelične konstrukcije i da deo tog ne ugrađenog materijala završava u Južnoj Moravi.\nPostavlja se pitanje i kvalitet celokupnog projekta, koji je upravo kroz, delom iz Grdeličke Klisure, delom kroz Predejansku klisuru, kojeg će kvaliteta biti izvođenje tih radova? Ono što mogu da kažem da prethodna, upravo Vlada, odnosno režim koji je upravo radio na tom projektu kada je u pitanju idejni projekat gde se meštani Predejana nisu slagali sa načinom i delom trase koja prolazi kroz Predejane, da se na neki način dovodi u pitanje i kvalitet i sama lokacija tog projekta, da to može biti u jednom kraćem vremenskom periodu na neki način i tempirana bomba. Kada to kažem, i one kosine koje se izvode, i deo teritorije na kojoj je to izgrađeno, to mi daje za pravo i mnogim mojim sagovornicima, da je taj celokupni projekat na jedan neadekvatan način i neprimeren način deo teritorije, na delu teritorije i izgradnja. Hvala.\nU ime poslaničke grupe SRS podneo sam amandman na član 3. Predloga zakona o izmenama i dopunama Zakona o zaštiti životne sredine.\nPredlagač je članom 3. predložio izmenu člana 101. osnovnog zakona tako što će se dodati novi član 101a. Srpska radikalna stranka je podnela amandman i predložili smo rešenje za koje smatramo da je sveobuhvatnije. Predlagač navodi da će se stvoriti uslovi za izradu podzakonskog akta, pravilnika koji će izraditi zajedno ministar za zaštitu životne sredine i ministar nadležan za poslove poljoprivrede i ruralnog razvoja. U praksi se pokazalo da se na izradu podzakonskog akta čeka dugo, pa pojedina materija ostaje nedorečena i nedefinisana, što čini osnovu za različita nepravilna tumačenja zakona i nepravilnu primenu.\nU praksi se pokazalo da se na izradu podzakonskog akta čeka dugo, pa pojedina materija ostaje nedorečena i nedefinisana što čini osnov za različita nepravilna tumačenja zakona i nepravilnu primenu.\nMi iz poslaničke grupe SRS smo pokušali da amandmanima damo konkretna rešenja kako bi se proizvoljna tumačenja zakona u praksi izbegla. Kako se rasprava na Predlog zakona o izmenama i dopunama Zakon o zaštiti životne sredine bliži kraju, jer on sadrži svega četiri člana, a mi sada raspravljamo o amandmanima na član 3, primetno je da predlagač nije želeo da sarađuje i prihvati konstruktivne predloge poslaničke grupe SRS, tako da će vladajuća većina, verovatno usvojiti tekst koji je i predložila. Hvala.\nPoslanička grupa SRS je podnela amandman na član 2. Predloga zakona o izmenama i dopunama Zakona o zaštiti životne sredine.\nU obrazloženju za usvajanje ovog predloga zakona, predlagač je, između ostalog, naveo i da bi se njegovim usvajanjem obezbedila primena metodologije koja je propisana u skladu sa akreditivom sistema upravljanja fondovima EU. I do sada smo u Narodnoj skupštini ukazivali i građanima i predstavnicima vlasti, a i ubuduće će SRS iskoristiti svaku priliku da ukaže na činjenicu da Srbija neće postati članica EU, jer EU ne želi Srbiju u svom članstvu.\nŠto se SRS tiče, naš stav je da i ne treba da postane član EU, jer od tog navodnog zajedništva korist ima samo EU, dok građani Srbije trpe samo štetu. Ministarstvo za zaštitu životne sredine bi moralo pred Narodnu skupštinu da izlazi sa zakonima iz svoje oblasti koji će uticati na poboljšanje kako životne sredine, tako i kvaliteta života građana Srbije, ne obazirući se na interese EU. Vlasti u EU brinu samo o sebi. U toku dosadašnjih diskusija smo već istakli da i ova oblast, kao i mnoge druge, nije u Republici Srbiji na zavidnom nivou. Iz tog razloga smo i mi iz SRS pokušali da amandmanima unapredimo tekst ovog zakona. Hvala.\nNa Predlog zakona o izmenama i dopunama Zakona o zaštiti životne sredine, poslanička grupa Srpske radikalne stranke je podnela amandman kojim smo predložili da se promeni naslov tako da bi smo onda imali zakon o upravljanju i zaštiti životne sredine.\nMi smo podneli ovaj amandman jer smatramo da bi njegovim prihvatanjem bila potpunija suština predloženog zakona.\nKada je reč o Predlogu zakona o izmenama i dopunama ovog zakona imali smo prilike u raspravi da čujemo kritike SRS koje je izneo predsednik SRS, dr Vojislav Šešelj, a odnose se na skandaloznu izjavu ministra Trivana koji u ime Vlade Republike Srbije i ministarstva čiji je ministar predstavlja u Narodnoj skupštini ovog predloga zakona.\nNaime, gospodin Trivan je ministar u Vladi i državi a spreman je da revitalizuje pitanje granica te države i to u delu teritorije sa leve strane Dunava, on problem ekologije stavlja iznad svih drugih problema, iznad problema granica.\nNiko ne spori činjenicu da su problemi ekologije od izuzetnog značaja za sve nas, ali reći da ekologija ne mari za to da li će granica biti na ovoj ili onoj strani je, u najmanju ruku skandalozna.\nSrpska radikalna stranka podseća i gospodina Trivana i sve ostale da se radi o teritoriji na levoj strani Dunava, da je u pitanju 11.000 hektara dragocenog zemljišta koje je od vajkada srpska zemlja, da je na obali Dunava i da je cena tog zemljišta ogromna.\nNajmanje što se može očekivati od jednog ministra jeste da pre svega poštuje integritet države u čijoj je Vladi, a da onda zastupa i interese resornog ministarstva na čijem je čelu. Hvala.\nU ime Poslaničke grupe SRS, podneo sam amandman na član 1. Predloga zakona o izmenama i dopunama Zakona o zaštiti životne sredine.\nMi smo predložili ovim amandmanom da se u članu 90.b osnovnog zakona, izmeni stav 1. Predlagač je Predlogom zakona predložio izmenu stava 2. ovog zakona, ali je naše mišljenje da treba izmeniti stav 1. tako da on u novom tekstu zakona glasi – sredstva Zelenog fonda Republike Srbije dodeljuju se korisnicima sredstava u svrhu finansiranja održive zaštite i unapređenju životne sredine, a na osnovu javnog konkursa koji objavljuje Ministarstvo.\nKljučna stvar koja bi bila primenljiva ovim amandmanom je stavljanje akcenta na održivost i zaštitu unapređenja životne sredine. Iz Ministarstva u martu mesecu, ove godine predstavljajući rezultate dvogodišnjeg projekta o stanju kapaciteta žive u Srbiji, rečeno je da je naša zemlja pretrpana toksičnim otpadom i da je stanje životne sredine u dramatičnom stanju.\nSrpska radikalna stranka upozorava gospodina Trivana, da njegov posao nije da samo konstatuje činjenice da neki problem postoji, već je njegov posao da identifikovane probleme rešava, zato je upravo i ministar.\nZato smo mi i podneli ove amandmane da se na sistematski način definišu pojmovi u vezi sa održivom zaštitom i unapređenjem životne sredine. Zbog toga smatramo da predlagač još jednom treba da razmisli i prihvati amandmane SRS. Prihvatanjem ovog amandmana dobili bismo kvalitetniji i potpuniji tekst zakona o konkretnim rešenjima.\nČlanom 2. stav 1. Predloga zakona o izmenama i dopunama Zakona o PIO, predlagač namerava da izmeni član 15. stav 3. osnovnog zakona. Član 15. odnosi se na lica koja nisu obavezno osigurana u smislu ovog zakona, odnosno nisu korisnici prava na penziju i koja se mogu uključiti u obavezno osiguranje, a stav 3. ovog člana odnosi se na prestanak svojstva ovakvih osiguranika.\nMi iz poslaničke grupe SRS smo podneli amandman kojim smo predložili da se izvrše određene izmene. Amandmanom smo predložili da u tekstu zakona koji će biti nadam se usvojen umesto reči – šest meseci, piše – dva meseca. Smatramo da ovaj naš amandman treba da bude prihvaćen, jer smo time predložili primereniji rok. Predlagač je naveo da ovu odredbu unosi u zakon kako bi se eliminisali problemi koji nastaju neblagovremenim odjavama osiguranika koji su to svojstvo stekli isključivanjem u obavezno osiguranje u skladu sa članom 15. zakona i izbegava se utvrđivanje dugova nastalih po tom osnovu po imenu plaćenih doprinosa za penzijsko i invalidsko osiguranje.\nUpravo iz tog razloga je podnet ovaj amandman jer će neuporedivo manje dugova nastati u periodu od dva meseca no što bi bio slučaj u periodu od šest meseci. Činjenica je da u praksi postoji značajan broj lica koja se susreću sa problemima zbog dugovanja za neplaćanje doprinosa. Smatramo da bi usvajanje ovog amandmana SRS deo tih problema bio sprečen u budućnosti. Hvala.


Sled Studio - Sistem upravljanja školom - Codepixel\nSvakodnevni problemi u upravljanju školom riješeni su pomoću specifičnog softverskog rešenja dostupnog svuda, putem svakog browser-a.\nŠkola za koju je ovaj softver prvobitno bio namenjen je internacionalna osnovna škola na engleskom. Školski odbor je uočio da se mnogo sati nije efikasno trošilo na svakodnevni rad i da bi se potencijalno rešenje moglo primeniti digitalizacijom svih tradicionalnih školskih procesa. Prije nego što smo započeli našu saradnju, vlasnik je neuspešno pokušao kreirati nešto sa različitim agencijama i programerima koji nisu mogli da ispune očekivanja i koji nisu započeli projekat sa odgovarajućom arhitekturom.\nPotpuna digitalizacija svakodnevnog rada škole na način da transformiše i centralizuje operacije, podatke / arhive, procese, planiranje i izvještavanje u efikasnu web platformu. Štaviše, aplikacija bi trebalo da služi pet različitih korisničkih uloga koje omogućavaju pristup, upravljanje i lako dijeljenje bezbjednih podataka u cijeloj školi, promovišući efikasne prakse, a sve to putem intuitivnog interfejsa prilagođenog korisniku. Vodeći se složenošću sistema, dodatni izazov bio je dizajniranje i razvoj modularne sistemske arhitekture, koja se može lako prilagoditi ili nadograditi bilo kojoj školi prema nastavnom planu i programu Kembridža.\nSLED STUDIO APLIKACIJA\nSled Studio je informacioni sistem za upravljanje školama, za rukovodioce škola i kancelarijsko osoblje koji pruža funkcionalnosti potrebne za efikasno upravljanje školskim životom. Efikasan je, siguran, jednostavan za upotrebu i svima štedi dragocjeno vrijeme, tako da se škole mogu usredsrediti na poboljšanje kvaliteta nastave i učenja.\nBezbjedno čuvanje i skladištenje svih podataka o učenicima i zaposlenima na jednom mjestu i kreiranje, eksport i štampanje filtriranih lista za nekoliko sekundi. Eksport u PDF sa logotipom škole vrši se u roku od nekoliko sekundi. Sistem omogućava korisnicima da vide sve pojedinosti učenika i profesora na jednom mestu u zavisnosti od uloga korisnika i dozvoljen im je pristup. Razvili smo mogućnost deljenja i eksporta ovih podataka u PDF -u lako, ali sigurno! Ovdje korisnici skladište ključne informacije, uključujući podatke za kontakt, adrese, telefonske brojeve, email-ove, fotografije i još mnogo toga. Centralno mjesto za čuvanje školskih podataka, poput imena, logotipa, adrese, a zatim se pojavljuju na svim generisanim PDF-ovima i izvještajima. Nezavisnim i međunarodnim školama potreban je dovoljno fleksibilan sistem koji se može izgraditi na osnovu njihove specifične terminologije i karakteristika.\nLako praćenje i izvještavanje o prisustvu i odsustvu učenika - tokom školskih sati ili nakon školskih aktivnosti. Učenici su takođe navedeni kao prisutni, odsutni ili kasni. Automatski sračunata kontrolna tabla daje rezime pohađanja na osnovu cijele škole, pojedinačnih grupa, predmeta, pa čak i učenika.\nPRAĆENJE PERFORMANSI & IZVJEŠTAVANJE\nSnimanje, ažuriranje i praćenje napretka učenika, analiza postignuća, informisanje i izvještavanje - stvorili smo maksimum za sve nastavne programe: UK National, Cambridge International, IB ili ostali. Sistem je intuitivan i jednostavan za korišćenje sa modernim rasporedom i minimalnim brojem klikovima. Eksport prilagođenih informativnih i značajnih PDF izveštaja koji se lako mogu poslati roditeljima. Postoji mogućnost dodavanja procesa odobrenja prije objavljivanja izvještaja.\nPRISTUP ZA RODITELJE\nRoditelji imaju zasebne podatke za prijavljivanje za svoju oblast na kojima mogu da prate akademski napredak svoje djece u realnom vremenu. Ovo štedi dragocjeno vreme i omogućava svima da ostanu u toku sa trenutnim potrebama djece, bilo da su izazovi ili rad na slabim tačkama.\nPotpuna kontrola svih unutrašnjih i spoljnih komunikacija putem web aplikacije i slanje ciljanih poruka učenicima, roditeljima, nastavnicima i povezanim kontaktima iz jednog centralno upravljanog modula u bezbjednom okruženju.\nPrilikom razvoja platforme bogate sadržajem, poput prilagođenog informacionog sistema za upravljanje školom, skladištenje podataka i sigurnost podataka su od velike važnosti jer kršenje podataka može koštati školu puno novca. Vođeni činjenicom da aplikacija ima širok spektar funkcionalnosti, kao što su uvoz i izvoz XLS podataka, eksport PDF -a, generisanje PDF -a u sekundi, eksport izveštaja i grafikona itd. Kako bi korisnicima omogućili brzo, skalabilno i sigurno mesto za skladištenje dokumenata, okrenuli smo se prema AWS S3. AWS S3 pruža enkripciju na strani servera gdje ključevi kojima upravlja S3 šifruju datoteke prije nego što ih sačuvaju na disk i dešifruju kada korisnici zatraže pristup datoteci. AWS S3 je učinio izuzetno jednostavnim skladištenje i preuzimanje datoteka sa bilo kog uređaja, što se pokazalo kao visoko skalabilno rješenje.\n""Implementirali su sve tražene funkcionalnosti i svojim predlozima dodatno unaprijedili proizvod""


Crkveni kalendar za 2020. godinu na poklon u "Blicu"\nU nedelju, 24. novembra, uz “Blic” vas očekuju dva poklona – novi broj Magazina i pravoslavni crkveni kalendar za narednu godinu.\nNa jednom mestu, u idealnom formatu za džep, torbu ili novčanik, pronaći ćete i julijanski i gregorijanski kalendar, kao i neke od najvoljenijih molitvi u pravoslavnom svetu.\nKalendar koji se koristi u Srpskoj pravoslavnoj crkvi je julijanski i razlikuje se od gregorijanskog za 13 dana, koji su gregorijanskom dodati zbog izjednačavanja sa zimskom kratkodnevnicom.\nU pravoslavnom crkvenom kalendaru svaki dan se obeležava pomenom jednog odsvetitelja, a neki od njih se proslavljaju i obeležavaju kao krsne slave.\nU kalendaru ćete pronaći i pregled svih pravoslavnih praznika i listu svetitelja za svaki dan na koji se pominju kod vernika.\nPrema propovedanju Srpske pravoslavne crkve, svaki dan u kalendaru koji je obeležen crvenim slovom jeste neradni. Tog dana vernici odlaze u crkvu na bogosluženje i ne obavljaju uobičajene poslove, sem onih koji se vezuju za pripremu hrane.\nTakođe, u nedelju, uz "Blic" dobijate na poklon i novo izdanje "Magazina".\nNe propustite "Blic" u nedelju i dva poklona - "Magazin" i džepni crkveni kalendar za sledeću godinu.\nMali crkveni kalendar\nCrkveni pravoslavni kalendar za 2020. danas na poklon u "Blicu"\nKalendar za 2020. godinu i novi Magazin na poklon u "Blicu"\nU nedelju u "Blicu" poklon set merica za kuhinju\nSvake godine na veliki praznik NEŽENJE IZ SRBIJE hrle ka ovoj šumi. Meštani kažu da se onome ko se tu pomoli ISPUNJAVA ŽELJA\nSudeći po pričama meštana sela Kotraža, tamošnji mladići ne pevaju baš često "Jesen prođe, ja se ne oženih", a sve to zahvaljujući molitvama u čudesnoj bukovoj šumi. Ipak, tu priča o ovom mestu ne prestaje, već biva sve zanimljivija.\nNESTAJU "PLUĆA SVETA" Za godinu dana u Brazilu uništena prašuma VELIČINE PORTORIKA\nU novembru je zabeležen najviši nivo uništavanja šuma u brazilskoj Amazoniji od kako su 2015. počela da se vrše takva merenja, pokazuju najnoviji podaci brazilske vlade.